amanoisuno/poet huggingface dataset:
鸕鷀 杜荀鶴
一般毛羽結羣飛，雨岸煙汀好景時。深水有魚銜得出，看來却是鷺鶿飢。
宿村舍 杜荀鶴
野人於我有何情，半掩柴門向月明。深夜欲眠眠未著，一叢寒木一猿聲。
題新鴈 杜荀鶴
暮天新鴈起汀洲，紅蓼花疎水國秋。想得故園今夜月，幾人相憶在江樓。
旅舍遇雨 杜荀鶴
月華星彩坐來收，嶽色江聲暗結愁。半夜燈前十年事，一時和雨到心頭。
送人歸淝上 杜荀鶴
巢湖春漲喻溪深，纔過東關見故林。莫道南來總無利，水亭山寺二年吟。
自遣 杜荀鶴
糲食麤衣隨分過，堆金積帛欲如何。百年身後一丘土，貧富高低爭幾多。
秋夜苦吟 杜荀鶴
吟盡三更未著題，竹風松雨共淒淒。此時若有人來聽，始覺巴猿不解啼。
將過湖南經馬當山廟因書三絕 一 杜荀鶴
人說馬當波浪險，我經波浪似通衢。大凡君子行藏是，自有龍神衛過湖。
將過湖南經馬當山廟因書三絕 二 杜荀鶴
貪殘官吏虔誠謁，毒害商人瀝膽過。祗怕馬當山下水，不知平地有風波。
將過湖南經馬當山廟因書三絕 三 杜荀鶴
九江連海一般深，未必船經廟下沈。頭上蒼蒼沒瞞處，不如平取一生心。
梁王坐上賦無雲雨 杜荀鶴
同是乾坤事不同，雨絲飛灑日輪中。若教陰郎長相似，爭表梁王造化功。
小松 杜荀鶴
自小刺頭深草裏，而今漸覺出蓬蒿。時人不識凌雲木，直待凌雲始道高。
句 杜荀鶴
舊衣灰絮絮，新酒竹篘篘。只知斷送豪家酒，不解安排旅客情。
上蜀王 張道古
封章才達冕旒前，黜詔俄離玉座端。二亂豈由明主用，五危終被佞臣彈。西巡鳳府非爲固，東播鑾輿卒未安。諫疏至今如可在，誰能更與讀來看。
楊岐山 唐廩
逗竹穿花越幾村，還從舊路入雲門。翠微不閉樓臺出，清吹頻回水石喧。天外鶴歸松自老，巖間僧逝塔空存。重來白首良堪喜，朝露浮生不足言。
吹笙引 王轂
媧皇遺音寄玉笙，雙成傳得何淒清。丹穴嬌雛七十隻，一時飛上秋天鳴。水泉迸瀉急相續，一束宮商裂寒玉。旖旎香風繞指生，千聲妙盡神仙曲。曲終滿席悄無語，巫山冷碧愁雲雨。
鴻門讌 王轂
寰海沸兮爭戰苦，風雲愁兮會龍虎。四百年漢欲開基，項莊一劍何虛舞。殊不知人心去暴秦，天意歸明主。項王足底踏漢土，席上相看渾未悟。
玉樹曲 王轂
陳宮內宴明朝日，玉樹新妝逞嬌逸。三閣霞明天上開，靈鼉振攂神仙出。天花數朵風吹綻，對舞輕盈瑞香散。金管紅弦旖旎隨，霓旌玉佩參差轉。璧月夜滿樓風輕，蓮舌泠泠詞調新。當行狎客盡持祿，直諫犯顏無一人。歌舞未終樂未闋，晉王劍上黏腥血。君臣猶在醉鄉中，一面已無陳日月。聖唐御宇三百祀，濮上桑間宜禁止。請停此曲歸正聲，願將雅樂調元氣。
苦熱行 王轂
祝融南來鞭火龍，火旗焰焰燒天紅。日輪當午凝不去，萬國如在洪爐中。五嶽翠乾雲彩滅，陽侯海底愁波竭。何當一夕金風發，爲我掃却天下熱。
暑日題道邊樹 王轂
火輪迸焰燒長空，浮埃撲面愁朦朦。羸童走馬喘不進，忽逢碧樹含清風。清風留我移時住，滿地濃陰嬾前去。却歎人無及物功，不似團團道邊樹。
紅薔薇歌 王轂
紅霞爛潑猩猩血，阿母瑤池曬仙纈。晚日春風奪眼明，蜀機錦彩渾疑黦。公子亭臺香觸人，百花懡㦬無精神。苧羅西子見應妬，風光占斷年年新。
刺桐花 王轂
南國清和煙雨辰，刺桐夾道花開新。林梢簇簇紅霞爛，暑天別覺生精神。穠英鬬火欺朱槿，棲鶴驚飛翅憂燼。直疑青帝去怱怱，收拾春風渾不盡。
逢道者神和子 王轂
珍重神和子，聞名五十年。童顏終不改，綠髮尚依然。酒裏消閑日，人間作散仙。長生如可慕，相逐隱林泉。
送友人歸閩 王轂
東南歸思切，把酒且留連。再會知何處，相看共黯然。猨啼棃嶺路，月白建溪船。莫戀家鄉住，酬身在少年。
夢仙謠三首 一 王轂
前程漸覺風光好，琪花片片粘瑤草。有人遺我五色丹，一粒吞之後天老。
夢仙謠三首 二 王轂
青童遞酒金觴疾，列坐紅霞神氣逸。笑說留連數日間，已是人間一千日。
夢仙謠三首 三 王轂
瑤臺絳節遊皆遍，異果奇花香撲面。松窗夢覺却神清，殘月林前三兩片。
後魏行 王轂
力微皇帝謗天嗣，太武凶殘人所畏。一朝𦍩䍽飛上天，子孫盡作河魚餌。
燕 王轂
海燕雙飛意若何，曲梁嘔嘎語聲多。茅檐不必嫌卑陋，猶勝吳宮爇爾窠。
古意二首 一 孫郃
屈子生楚國，七雄知其材。介潔世不容，跡合藏蒿萊。道廢固命也，瓢飲亦賢哉。何事葬江水，空使後人哀。
古意二首 二 孫郃
魏禮段干木，秦王乃止戈。小國有其人，大國奈之何。賢哲信爲美，兵甲豈云多。君子戰必勝，斯言聞孟軻。
哭方玄英先生 孫郃
牛斗文星落，知是先生死。湖上聞哭聲，門前見彈指。官無一寸祿，名傳千萬里。死著弊衣裳，生誰顧朱紫。我心痛其語，淚落不能已。猶喜韋補闕，揚名薦天子。
句 孫郃
仕宦類商賈，終日常東西。
投節度邢公 褚載
西風昨夜墜紅蘭，一宿郵亭事萬般。無地可耕歸不得，有恩堪報死何難。流年怕老看將老，百計求安未得安。一卷新書滿懷淚，頻來門館訴飢寒。
賀趙觀文重試及第 褚載
一枝仙桂兩回春，始覺文章可致身。已把色絲要上第，又將彩筆冠羣倫。龍泉再淬方知利，火浣重燒轉更新。今日街頭看御牓，大能榮耀苦心人。
贈道士 褚載
簪星曳月下蓬壺，曾見東臯種白榆。六甲威靈藏瑞檢，五龍雷電遶霜都。惟教鶴探丹丘信，不使人窺太乙爐。聞說葛陂風浪惡，許騎青鹿從行無。
曉發 褚載
貪路貪名須早發，枕前無計暫裴回。纔聞雞唱呼童起，已有鈴聲過驛來。衣溼乍驚霑霧露，馬行仍未見塵埃。朝朝陌上侵星去，待得酬身了便回。
曉感 褚載
曉鼓鼕鼕星漢微，佩金鳴玉鬬光輝。出門各自爭岐路，至老何人免是非。大道不應由曲取，浮生還要畧知機。故園華表高高在，可得不如丁令威。
南徐晚望 褚載
芳草鋪香晚岸晴，岸頭含醉去來行。僧歸岳外殘鐘寺，日下江邊調角城。入浙孤帆知楚信，過淮疎雨帶潮聲。如今未免風塵役，寧敢怱怱便濯纓。
移石 褚載
磷𥒘一片溪中石，恰稱幽人彈素琴。浪侵多年苔色在，洗來今日碏痕深。磨看粹色何殊玉，敲有奇聲直異金。不是不堪爲器用，都緣良匠未留心。
弔秦叟 褚載
市西樓店金千秤，渭北田園粟萬鍾。兒被殺傷妻被虜，一身隨駕到三峰。
雲 褚載
盡日看雲首不回，無心都大似無才。可憐光彩一片玉，萬里晴天何處來。
鶴 褚載
欲洗霜翎下澗邊，却嫌菱刺汚香泉。沙鷗浦鴈應驚訝，一舉扶搖直上天。
句 褚載
相逢多是醉醺然，應有囊中子母錢。有興欲沽紅麴酒，無人同上翠旌樓。星斗離披煙靄收，玉蟾蜍耀海東頭。鹿胎冠子水晶簪，長嘯欹眠紫桂陰。躞蹀馬搖金絡腦，嬋娟人墜玉搔頭。狂歌放飲渾成性，知道逍遙出俗籠。除却洛陽才子後，更誰封恨弔懷沙。蓮浦浪澄堪倚釣，柳堤風煖好垂鞭。上馬等閑銷白日，出門輕薄倚黃金。淨名方丈雖然病，曼倩年涯未有多。
代寄邊人 鄭準
君去不來久，悠悠昏又明。片心因卜解，殘夢過橋驚。聖澤如垂餌，沙場會息兵。涼風當爲我，一一送砧聲。
江南清明 鄭準
吳山楚驛四年中，一見清明一改容。旅恨共風連夜起，韶光隨酒著人濃。延興門外攀花別，采石江頭帶雨逢。無限歸心何計是，路邊戈甲正重重。
題宛陵北樓 鄭準
雨來風靜綠蕪蘚，凭著朱闌思浩然。人語獨耕燒後嶺，鳥飛斜沒望中煙。松梢半露藏雲寺，灘勢橫流出浦船。若遣謝宣城不死，必應吟盡夕陽川。
寄進士崔魯範 鄭準
洛陽才子舊交知，別後干戈積詠思。百戰市朝千里夢，三年風月幾篇詩。山高鴈斷音書絕，谷背鶯寒變化遲。會待路寧歸得去，酒樓漁浦重相期。
雲 鄭準
片片飛來靜又閑，樓頭江上復山前。飄零盡日不歸去，點破清光萬里天。
句 鄭準
護犢橫身立，逢人揭尾跳。
游九鯉湖 陳乘
汗漫乘春至，林巒霧雨生。洞莓黏屐重，巖雪濺衣輕。窟宅分三島，煙霞接五城。却憐饒藥物，欲辨不知名。
章臺夜思 韋莊
清瑟怨遙夜，遶弦風雨哀。孤燈聞楚角，殘月下章臺。芳草已云暮，故人殊未來。鄉書不可寄，秋雁又南迴。
劉得仁墓 韋莊
至公遺至藝，終抱至冤沈。名有詩家業，身無戚里心。桂和秋露滴，松帶夜風吟。冥寞知春否，墳蒿日已深。
下第題青龍寺僧房 韋莊
千蹄萬轂一枝芳，要路無媒果自傷。題柱未期歸蜀國，曳裾何處謁吳王。馬嘶春陌金羈鬧，鳥睡花林繡羽香。酒薄恨濃消不得，却將惆悵問支郎。
虢州澗東村居作 韋莊
東南騎馬出郊坰，迴首寒煙隔郡城。清澗漲時翹鷺喜，綠桑疎處哺牛鳴。兒童見少生於客，奴僕驕多倨似兄。試望家田還自適，滿畦秋水稻苗平。
對酒 韋莊
何用巖棲隱姓名，一壺春酎可忘形。伯倫若有長生術，直到如今醉未醒。
尹喜宅 韋莊
荒原秋殿柏蕭蕭，何代風煙占寂寥。紫氣已隨僊仗去，白雲空向帝鄉消。濛濛暮雨春雞唱，漠漠寒蕪雪兔跳。欲問靈蹤無處所，十洲空闊閬山遙。
途中望雨懷歸 韋莊
滿空寒雨漫霏霏，去路雲深鎖翠微。牧豎遠當煙草立，飢禽閑傍渚田飛。誰家樹壓紅榴折，幾處籬懸白菌肥。對此不堪鄉外思，荷蓑遙羨釣人歸。
柳谷道中作却寄 韋莊
馬前紅葉正紛紛，馬上離情斷殺魂。曉發獨辭殘月店，暮程遙宿隔雲村。心如岳色留秦地，夢逐河聲出禹門。莫怪苦吟鞭拂地，有誰傾蓋待王孫。
灞陵道中作 韋莊
春橋南望水溶溶，一桁晴山倒碧峰。秦苑落花零露濕，灞陵新酒撥醅濃。青龍夭矯盤雙闕，丹鳳䙰褷隔九重。萬古行人離別地，不堪吟罷夕陽鐘。
秋日早行 韋莊
上馬蕭蕭襟袖涼，路穿禾黍繞宮牆。半山殘月露華冷，一岸野風蓮萼香。煙外驛樓紅隱隱，渚邊雲樹暗蒼蒼。行人自是心如火，兔走烏飛不覺長。
歎落花 韋莊
一夜霏微露濕煙，曉來和淚喪嬋娟。不隨殘雪埋芳草，盡逐香風上舞筵。西子去時遺笑靨，謝娥行處落金鈿。飄紅墮白堪惆悵，少別穠華又隔年。
宮怨 韋莊
一辭同輦閉昭陽，耿耿寒宵禁漏長。釵上翠禽應不返，鏡中紅豔豈重芳。螢低夜色棲瑤草，水咽秋聲傍粉牆。展轉令人思蜀賦，解將惆悵感君王。
關河道中 韋莊
槐陌蟬聲柳市風，驛樓高倚夕陽東。往來千里路長在，聚散十年人不同。但見時光流似箭，豈知天道曲如弓。平生志業匡堯舜，又擬滄浪學釣翁。
題盤豆驛水館後軒 韋莊
極目晴川展畫屏，地從桃塞接蒲城。灘頭鷺占清波立，原上人侵落照耕。去鴈數行天際沒，孤雲一點淨中生。馮軒盡日不迴首，楚水吳山無限情。
梁氏水齋 韋莊
獨醉任騰騰，琴棊亦自能。卷簾山對客，開戶犬迎僧。看蟻移苔穴，聞蛙落石層。夜窗風雨急，松外一菴燈。
曲池作 韋莊
細雨曲池濱，青袍草色新。詠詩行信馬，載酒喜逢人。性爲無機率，家因守道貧。若無詩自遣，誰奈寂寥春。
嘉會里閑居 韋莊
豈知城闕內，有地出紅塵。草占一方綠，樹藏千古春。馬嘶遊寺客，犬吠探花人。寂寂無鐘鼓，槐行接紫宸。
早發 韋莊
早霧濃於雨，田深黍稻低。出門雞未唱，過客馬頻嘶。樹色遙藏店，泉聲暗傍畦。獨吟三十里，城月尚如珪。
寓言 韋莊
黃金日日銷還鑄，僊桂年年折又生。兔走烏飛如未息，路塵終見泰山平。
對雪獻薛常侍 韋莊
璚林瑤樹忽珊珊，急帶西風下晚天。皓鶴䙰褷飛不辨，玉山重疊凍相連。松裝粉穗臨窗亞，水結冰錐簇溜懸。門外寒光利如劒，莫推紅袖訴金船。
題裴端公郊居 韋莊
暫隨紅斾佐藩方，高跡終期臥故鄉。已近水聲開澗戶，更侵山色架書堂。蒲生岸脚青刀利，柳拂波心綠帶長。莫奪野人樵牧興，白雲不識繡衣郎。
登咸陽縣樓望雨 韋莊
亂雲如獸出山前，細雨和風滿渭川。盡日空濛無所見，鴈行斜去字聯聯。
貴公子 韋莊
大道青樓御苑東，玉欄仙杏壓枝紅。金鈴犬吠梧桐月，朱鬣馬嘶楊柳風。流水帶花穿巷陌，夕陽和樹入簾櫳。瑤池宴罷歸來醉，笑說君王在月宮。
聽趙秀才彈琴 韋莊
滿匣冰泉咽又鳴，玉音閑澹入神清。巫山夜雨弦中起，湘水清波指下生。蜂簇野花吟細韻，蟬移高柳迸殘聲。不須更奏幽蘭曲，卓氏門前月正明。
觀獵 韋莊
苑牆東畔欲斜暉，傍苑穿花兔正肥。公子喜逢朝罷日，將軍誇換戰時衣。鶻翻錦翅雲中落，犬帶金鈴草上飛。直待四郊高鳥盡，掉鞍齊向國門歸。
三堂東湖作 韋莊
滿塘秋水碧泓澄，十畝菱花晚鏡清。景動新橋橫蝃蝀，岸鋪芳草睡鵁鶄。蟾投夜魄當湖落，嶽倒秋蓮入浪生。何處最添詩客興，黃昏煙雨亂蛙聲。
放榜日作 韋莊
一聲天鼓闢金扉，三十仙材上翠微。葛水霧中龍乍變，緱山煙外鶴初飛。鄒陽暖豔催花發，太皞春光簇馬歸。迴首便辭塵土世，彩雲新換六銖衣。
寄薛先輩 韋莊
懸知迴日綵衣榮，仙籍高標第一名。瑤樹帶風侵物冷，玉山和雨射人清。龍翻瀚海波濤壯，鶴出金籠燕雀驚。不說文章與門地，自然毛骨是公卿。
訪含弘山僧不遇留題精舍 韋莊
滿院桐花鳥雀喧，寂寥芳草茂芊芊。吾師正遇歸山日，閑客空題到寺年。池竹閉門教鶴守，琴書開篋任僧傳。人間不自尋行跡，一片孤雲在碧天。
寄從兄遵 韋莊
江上秋風正釣鱸，九重天子夢翹車。不將高臥邀劉主，自吐清談護漢儲。滄海十年龍景斷，碧雲千里雁行疎。相逢莫話歸山計，明日東封待直廬。
漁塘十六韻 韋莊
洛水分餘脈，穿巖出石稜。碧經嵐氣重，清帶露華澄。瑩澈通三島，巖梧積萬層。巢由應共到，劉阮想同登。壁峻苔如畫，山昏霧似蒸。撼松衣有雪，題石硯生冰。路熟雲中客，名留域外僧。飢猿尋落橡，鬬鼠墮高藤。嶮樹臨溪亞，殘莎帶岸崩。持竿聊藉草，待月好垂罾。對景思任父，開圖想不興。晚風輕浪疊，暮雨濕煙凝。似泛靈槎出，如迎羽客昇。仙源終不測，勝概自相仍。欲別誠堪戀，長歸又未能。他時操史筆，爲爾著良稱。
冬日長安感志寄獻虢州崔郎中二十韻 韋莊
帝里無成久滯淹，別家三度見新蟾。郄詵丹桂無人指，阮籍青襟有淚霑。溪上却思雲滿屋，鏡中惟怕雪生髯。病如原憲誰能療，蹇似劉楨豈用占。霧雨十年同隱遁，風雷何日振沈潛。吁嗟每被更聲引，歌詠還因酒思添。客舍正甘愁寂寂，郡樓遙想醉懨懨。已聞鈴閣懸新詔，即向綸闈副具瞻。濟物便同川上檝，慰心還似邑中黔。觀星始覺中郎貴，問俗方知太守廉。宅後綠波棲畫鷁，馬前紅袖簇丹襜。閑招好客斟香蟻，悶對瓊花詠散鹽。積凍慢封寒霤細，暮雲高拔遠峰尖。訟堂無事冰生印，水榭高吟月透簾。松下圍棋期褚胤，筆頭飛箭薦陶謙。未知匣劒何時躍，但恐鉛刀不再銛。雖有遠心長擁篲，恥將新劒學編苫。纔驚素節移銅律，又見玄冥變玉籤。百口似萍依廣岸，一身如燕戀高簷。如今正困風波力，更向人中問宋纖。
和薛先輩見寄初秋寓懷即事之作二十韻 韋莊
玉律初移候，清風乍遠襟。一聲蟬到耳，千炬火然心。嶽靜雲堆翠，樓高日半沈。引愁憎暮角，驚夢怯殘碪。露白凝湘簟，風篁韻蜀琴。鳥喧從果爛，堦淨任苔侵。柿葉添紅景，槐柯減綠陰。採珠逢寶窟，閱石見瑤林。魯殿鏗寒玉，苔山激碎金。郄堂流桂景，陳巷集車音。名自張華顯，詞因葛亮吟。水深龍易失，天遠鶴難尋。鑒貌寧慙樂，論才豈謝任。義心孤劒直，學海怒濤深。既覩文兼質，翻疑古在今。慙聞紆綠綬，即候挂朝簪。晚樹連秋塢，斜陽映暮岑。夜蟲方唧唧，疲馬正駸駸。託跡同吳燕，依仁似越禽。會隨仙羽化，香蟻且同斟。
同舊韻 韋莊
大火收殘暑，清光漸惹襟。謝莊千里思，張翰五湖心。暮角迎風急，孤鐘向暝沈。露滋三徑草，日動四鄰碪。簟委班姬扇，蟬悲蔡琰琴。方愁丹桂遠，已怯二毛侵。甃石迴泉脈，移棊就竹陰。觸絲蛛墮網，避隼鳥投林。貌愧潘郎璧，文慙呂相金。但埋酆獄氣，未發爨桐音。靜笑劉琨舞，閑思阮籍吟。野花和雨斸，怪石入雲尋。跡竟終非切，幽閑且自任。趨時慙藝薄，託質仰恩深。美價方稀古，清名已絕今。既聞留縞帶，詎肯擲蓍簪。遲客虛高閣，迎僧出亂岑。壯心徒戚戚，逸足自駸駸。安羨倉中鼠，危同幕上禽。期君調鼎鼐，他日俟羊斟。
三用韻 韋莊
素律初迴馭，商飆暗觸襟。乍傷詩客思，還動旅人心。蟬噪因風斷，鱗遊見鷺沈。笛聲隨晚吹，松韻激遙砧。地覆青袍草，窗橫綠綺琴。煙霄難自致，歲月易相侵。澗柳橫孤彴，巖藤架密陰。瀟湘期釣侶，鄠杜別家林。遺愧虞卿璧，言依季布金。錚鏦聞郢唱，次第發巴音。螢影衝簾落，蟲聲擁砌吟。樓高思共釣，寺遠想同尋。入夜愁難遣，逢秋恨莫任。蝸遊苔徑滑，鶴步翠塘深。莫問榮兼辱，寧論古與今。固窮憐甕牖，感舊惜蒿簪。晚日舒霞綺，遙天倚黛岑。鴛鸞方翽翽，驊驥整駸駸。未化投陂竹，空思出谷禽。感多聊自遣，桑落且閑斟。
登漢高廟閑眺 韋莊
獨尋仙境上高原，雲雨深藏古帝壇。天畔晚峰青簇簇，檻前春樹碧團團。參差郭外樓臺小，斷續風中鼓角殘。一帶遠光何處水，釣舟閑繫夕陽灘。
耒陽縣浮山神廟 韋莊
一郡皆傳此廟靈，廟前松桂古今青。山曾堯代浮洪水，地有唐臣奠綠醽。遶坐香風吹寶蓋，傍簷煙雨濕巖扃。爲霖自可成農歲，何用興師遠伐邢。
愁 韋莊
避愁愁又至，愁至事難忘。夜坐心中火，朝爲鬢上霜。不經公子夢，偏入旅人腸。借問高軒客，何鄉是醉鄉。
村居書事 韋莊
年年耕與釣，鷗鳥已相依。砌長蒼苔厚，藤抽紫蔓肥。風鶯移樹囀，雨燕入樓飛。不覺春光暮，遶籬紅杏稀。
三堂早春 韋莊
獨倚危樓四望遙，杏花春陌馬聲驕。池邊冰刃暖初落，山上雪稜寒未銷。溪送綠波穿郡宅，日移紅影度村橋。主人年少多情味，笑換金龜解珥貂。
雨霽晚眺 韋莊
入谷路縈紆，巖巔日欲晡。嶺雲寒埽蓋，溪雪凍黏鬚。臥草跧如兔，聽冰怯似狐。仍聞關外火，昨夜徹皇都。
立春日作 韋莊
九重天子去蒙塵，御柳無情依舊春。今日不關妃妾事，始知辜負馬嵬人。
贈雲陽裴明府 韋莊
南北三年一解攜，海爲深谷岸爲蹊。已聞陳勝心降漢，誰爲田橫國號齊。暴客至今猶戰鶴，故人何處尚驅雞。歸來能作煙波伴，我有魚舟在五溪。
賊中與蕭韋二秀才同臥重疾二君尋愈余獨加焉恍惚之中因有題 韋莊
與君同臥疾，獨我漸彌留。弟妹不知處，兵戈殊未休。胸中疑晉豎，耳下鬬殷牛。縱有秦醫在，懷鄉亦淚流。
重圍中逢蕭校書 韋莊
相逢俱此地，此地是何鄉。側目不成語，撫心空自傷。劒高無鳥度，樹暗有兵藏。底事征西將，年年戍洛陽。
咸通 韋莊
咸通時代物情奢，歡殺金張許史家。破產競留天上樂，鑄山爭買洞中花。諸郎宴罷銀燈合，仙子遊迴璧月斜。人意似知今日事，急催弦管送年華。
白櫻桃 韋莊
王母堦前種幾株，水精簾外看如無。只應漢武金盤上，瀉得珊珊白露珠。
夜景 韋莊
滿庭松桂雨餘天，宋玉秋聲韻蜀弦。烏兔不知多事世，星辰長似太平年。誰家一笛吹殘暑，何處雙砧擣暮煙。欲把傷心問明月，素娥無語淚娟娟。
宿山家 韋莊
山行侵夜到，雲竇一星燈。草動蛇尋穴，枝搖鼠上藤。背風開藥竈，向月展漁罾。明日前溪路，煙蘿更幾層。
長年 韋莊
長年方悟少年非，人道新詩勝舊詩。十畝野塘留客釣，一軒春雨對僧棊。花間醉任黃鶯語，亭上吟從白鷺窺。大盜不將爐冶去，有心重築太平基。
辛丑年 韋莊
九衢漂杵已成川，塞上黃雲戰馬閑。但有羸兵填渭水，更無奇士出商山。田園已沒紅塵裏，弟妹相逢白刃間。西望翠華殊未返，淚痕空濕劒文斑。
思歸 韋莊
暖絲無力自悠揚，牽引東風斷客腸。外地見花終寂寞，異鄉聞樂更淒涼。紅垂野岸櫻還熟，綠染迴汀草又芳。舊里若爲歸去好，子期凋謝呂安亡。
憶昔 韋莊
昔年曾向五陵遊，子夜歌清月滿樓。銀燭樹前長似晝，露桃華裏不知秋。西園公子名無忌，南國佳人號莫愁。今日亂離俱是夢，夕陽唯見水東流。
和人歲宴旅舍見寄 韋莊
積雪滿前除，寒光夜皎如。老憂新歲近，貧覺故交疎。意合論文後，心降得句初。莫言常鬱鬱，天道有盈虛。
宿泊孟津寄三堂友人 韋莊
解纜西征未有期，槐花又逼桂花時。鴻臚陌上歸耕晚，金馬門前獻賦遲。只恐愁苗生兩鬢，不堪離恨入雙眉。分明昨夜南池夢，還把漁竿詠楚詞。
對酒賦友人 韋莊
多病仍多感，君心自我心。浮生都是夢，浩歎不如吟。白雪篇篇麗，清酤盞盞深。亂離俱老大，強醉莫霑襟。
天井關 韋莊
太行山上雲深處，誰向雲中築女牆。短綆詎能垂玉甃，繚垣何用學金湯。斸開嵐翠爲高壘，截斷雲霞作巨防。守吏不教飛鳥過，赤眉何路到吾鄉。
贈邊將 韋莊
昔因征遠向金微，馬出榆關一鳥飛。萬里只攜孤劒去，十年空逐塞鴻歸。手招都護新降虜，身著文皇舊賜衣。只待煙塵報天子，滿頭霜雪爲兵機。
春日 韋莊
忽覺東風景漸遲，野梅山杏暗芳菲。落星樓上吹殘角，偃月營中挂夕暉。旅夢亂隨蝴蝶散，離魂漸逐杜鵑飛。紅塵遮斷長安陌，芳草王孫暮不歸。
早秋夜作 韋莊
翠簟初清暑半銷，[撇]簾松韻送輕飆。莎庭露永琴書潤，山郭月明砧杵遙。傍砌綠苔鳴蟋蟀，遶簷紅樹織蠨蛸。不須更作悲秋賦，王粲辭家鬢已凋。
寄江南逐客 韋莊
二年音信阻湘潭，花下相思酒半酣。記得竹齋風雨夜，對牀孤枕話江南。
冬夜 韋莊
睡覺寒爐酒半消，客情鄉夢兩遙遙。無人爲我磨心劍，割斷愁腸一寸苗。
又聞湖南荆渚相次陷沒 韋莊
幾時聞唱凱旋歌，處處屯兵未倒戈。天子只憑紅斾壯，將軍空恃紫髯多。屍填漢水連荆阜，血染湘雲接楚波。莫問流離南越事，戰餘空有舊山河。
家叔南遊却歸因獻賀 韋莊
繚繞江南一歲歸，歸來行色滿戎衣。長聞鳳詔徵兵急，何事龍韜獻捷稀。旅夢遠依湘水闊，離魂空伴越禽飛。遙知倚棹思家處，澤國煙深暮雨微。
楚行吟 韋莊
章華臺下草如煙，故郢城頭月似弦。惆悵楚宮雲雨後，露啼花笑一年年。
洛陽吟 韋莊
萬戶千門夕照邊，開元時節舊風煙。宮官試馬遊三市，舞女乘舟上九天。胡騎北來空進主，漢皇西去竟昇僊。如今父老偏垂淚，不見承平四十年。
過舊宅 韋莊
華軒不見馬蕭蕭，廷尉門人久寂寥。朱檻翠樓爲卜肆，玉欄僊杏作春樵。堦前雨落鴛鴦瓦，竹裏苔封螮蝀橋。莫問此中銷歇寺，娟娟紅淚滴芭蕉。
喻東軍 韋莊
四年龍馭守峨嵋，鐵馬西來步步遲。五運未教移漢鼎，六韜何必待秦師。幾時鸞鳳歸丹闕，到處烏鳶從白旗。獨把一樽和淚酒，隔雲遙奠武侯祠。
清河縣樓作 韋莊
有客微吟獨凭樓，碧雲紅樹不勝愁。盤鵰迥印天心沒，遠水斜牽日脚流。千里戰塵連上苑，九江歸路隔東周。
北原閑眺 韋莊
春城迴首樹重重，立馬平原夕照中。五鳳灰殘金翠滅，六龍遊去市朝空。千年王氣浮清洛，萬古坤靈鎮碧嵩。欲問向來陵谷事，野桃無語淚花紅。
贈戍兵 韋莊
漢皇無事暫遊汾，底事狐狸嘯作羣。夜指碧天占晉分，曉磨孤劒望秦雲。紅旌不卷風長急，畫角閑吹日又曛。止竟有征須有戰，洛陽何用久屯軍。
覩軍迴戈 韋莊
關中羣盜已心離，關外猶聞羽檄飛。御苑綠莎嘶戰馬，禁城寒月搗征衣。漫教韓信兵塗地，不及劉琨嘯解圍。昨日屯軍還夜遁，滿車空載洛神歸。
中渡晚眺 韋莊
魏王堤畔草如煙，有客傷時獨扣舷。妖氣欲昏唐社稷，夕陽空照漢山川。千重碧樹籠春苑，萬縷紅霞襯碧天。家寄杜陵歸不得，一迴回首一潸然。
河內別村業閑題 韋莊
阮氏清風竹巷深，滿溪松竹似山陰。門當谷路多樵客，地帶河聲足水禽。閑伴爾曹雖適意，靜思吾道好霑襟。鄰翁莫問傷時事，一曲高歌夕照沈。
聞官軍繼至未覩凱旋 韋莊
嫖姚何日破重圍，秋草深來戰馬肥。已有孔明傳將略，更聞王導得神機。陣前鼙鼓晴應響，城上烏鳶飽不飛。何事小臣偏注目，帝鄉遙羨白雲歸。
和集賢侯學士分司丁侍御秋日雨霽之作 韋莊
洛岸秋晴夕照長，鳳樓龍闕倚清光。玉泉山淨雲初散，金谷樹多風正涼。席上客知蓬島路，坐中寒有柏臺霜。多慙十載遊梁士，却伴賓鴻入帝鄉。
題安定張使君 韋莊
器度風標合出塵，桂宮何負一枝新。成丹始見金無滓，衝斗方知劒有神。憤氣不銷頭上雪，政聲空布海邊春。中興若繼開元事，堪向龍池作近臣。
潁陽縣 韋莊
琴堂連少室，故事即僊蹤。樹老風聲壯，山高臘候濃。雪多庭有鹿，縣僻寺無鐘。何處留詩客，茆簷倚後峰。
寄園林主人 韋莊
主人常不在，春物爲誰開。桃豔紅將落，梨華雪又摧。曉鶯閑自囀，遊客暮空回。尚有餘芳在，猶堪載酒來。
洛北村居 韋莊
十畝松篁百畝田，歸來方屬大兵年。巖邊石室低臨水，雲外嵐峰半入天。鳥勢去投金谷樹，鐘聲遙出上陽煙。無人說得中興事，獨倚斜暉憶仲宣。
對梨花贈皇甫秀才 韋莊
林上梨花雪壓枝，獨攀瓊豔不勝悲。依前此地逢君處，還是去年今日時。且戀殘陽留綺席，莫推紅袖訴金巵。騰騰戰鼓正多事，須信明朝難重持。
立春 韋莊
青帝東來日馭遲，煖煙輕逐曉風吹。罽袍公子樽前覺，錦帳佳人夢裏知。雪圃乍開紅菜甲，綵幡新翦綠[楊]絲。殷勤爲作宜春曲，題向花牋帖繡楣。
村笛 韋莊
簫韶九奏韻淒鏘，曲度雖高調不傷。却見孤村明月夜，一聲牛笛斷人腸。
贈薛秀才 韋莊
相辭因避世，相見尚兵戈。亂後故人少，別來新話多。但聞哀痛詔，未覩凱旋歌。欲結巖棲伴，何山好薜蘿。
紀村事 韋莊
綠蔓映雙扉，循牆一徑微。雨多庭果爛，稻熟渚禽肥。釀酒迎新社，遙砧送暮暉。
題許僊師院 韋莊
地古多喬木，遊人到且吟。院開金鏁澀，門映綠篁深。山色不離眼，鶴聲長在琴。往來誰與熟，乳鹿住前林。
離筵訴酒 韋莊
感君情重惜分離，送我殷勤酒滿巵。不是不能判酩酊，却憂前路酒醒時。
不寐 韋莊
不寐天將曉，心勞轉似灰。蚊吟頻到耳，鼠鬬競緣臺。戶闇知蟾落，林喧覺雨來。馬嘶朝客過，知是禁門開。
贈武處士 韋莊
一身唯一室，高靜若僧家。掃地留疎影，穿池浸落霞。綠蘿臨水合，白道向村斜。賣藥歸來醉，吟詩倚釣查。
題吉澗盧拾遺莊 韋莊
主人西遊去不歸，滿溪春雨長春薇。怪來馬上詩情好，印破青山白鷺飛。
題潁源廟 韋莊
曾是巢由棲隱地，百川唯說潁源清。微波乍向雲根吐，去浪遙衝雪嶂橫。萬木倚簷疎幹直，羣峰當戶曉嵐晴。臨川試問堯年事，猶被封人勸濯纓。
東遊遠歸 韋莊
扣角干名計已疎，劒歌休恨食無魚。辭家柳絮三春半，臨路槐花七月初。江上欲尋漁父醉，日邊時得故人書。青雲不識楊生面，天子何由問子虛。
新正日商南道中作寄李明府 韋莊
相看又見歲華新，依舊楊朱拭淚巾。踏雪偶因尋戴客，論文還比聚星人。嵩山不改千年色，洛邑長生一路塵。今日與君同避世，却憐無事是家貧。
春暮 韋莊
一春春事好，病酒起常遲。流水綠縈砌，落花紅墮枝。樓高喧乳燕，樹密鬬雛鸝。不學山公醉，將何自解頤。
哭麻處士 韋莊
却到歌吟地，閑門草色中。百年流水盡，萬事落花空。繐帳扃秋月，詩樓鏁夜蟲。少微何處墮，留恨白楊風。
春早 韋莊
聞鶯纔覺曉，閉戶已知晴。一帶窗間月，斜穿枕上生。
和友人 韋莊
閉門同隱士，不出動經時。靜閱王維畫，閑翻褚胤棋。落泉當戶急，殘月下窗遲。却想從來意，譙周亦自嗤。
春愁 韋莊
寓思本多傷，逢春恨更長。露霑湘竹淚，花墮越梅妝。睡怯交加夢，閑傾瀲灩觴。後庭人不到，斜月上松篁。
題許渾詩卷 韋莊
江南才子許渾詩，字字清新句句奇。十斛明珠量不盡，惠[休]虛作碧雲詞。
殘花 韋莊
和煙和露雪離披，金蘂紅鬚尚滿枝。十日笙歌一宵夢，苧蘿因雨失西施。
上元縣 韋莊
南朝三十六英雄，角逐興亡盡此中。有國有家皆是夢，爲龍爲虎亦成空。殘花舊宅悲江令，落日青山弔謝公。止竟霸圖何物在，石麟無主臥秋風。
江上逢史館李學士 韋莊
前年分袂陝城西，醉凭征軒日欲低。去浪指期魚必變，出門回首馬空嘶。關河自此爲征壘，城闕於今陷戰鼙。誰謂世途陵是谷，燕來還識舊巢泥。
謁蔣帝廟 韋莊
建業城邊蔣帝祠，素髯清骨舊風姿。江聲似激秦軍破，山勢如匡晉祚危。殘雪嶺頭明組練，晚霞簷外簇旌旗。金陵客路方流落，空祝回鑾奠酒巵。
聞再幸梁洋 韋莊
纔喜中原息戰鼙，又聞天子幸巴西。延燒魏闕非關燕，大狩陳倉不爲雞。興慶玉龍寒自躍，昭陵石馬夜空嘶。遙思萬里行宮夢，太白山前月欲低。
王道者 韋莊
五雲遙指海中央，金鼎曾傳肘後方。三島路岐空有月，十洲花木不知霜。因攜竹杖聞龍氣，爲使僊童帶橘香。應笑我曹身是夢，白頭猶自學詩狂。
陪金陵府相中堂夜宴 韋莊
滿耳笙歌滿眼花，滿樓珠翠勝吳娃。因知海上神仙窟，只似人間富貴家。繡戶夜攢紅燭市，舞衣晴曳碧天霞。却愁宴罷青蛾散，楊子江頭月半斜。
和侯秀才同友生泛舟溪中相招之作 韋莊
嵇阮相將棹酒船，晚風侵浪水侵舷。輕如控鯉初離岸，遠似乘槎欲上天。雨外鳥歸吳苑樹，鏡中人入洞庭煙。憑君不用回舟疾，今夜西江月正圓。
贈野童 韋莊
羨爾無知野性真，亂搔蓬髮笑看人。閑衝暮雨騎牛去，肯問中興社稷臣。
代書寄馬 韋莊
驅馳曾在五侯家，見說初生自渥洼。鬃白似披梁苑雪，頸肥如撲杏園花。休嫌綠綬嘶貧舍，好著紅纓入使衙。穩上雲衢千萬里，年年長踏魏堤沙。
題淮陰侯廟 韋莊
滿把椒漿奠楚祠，碧幢黃鉞舊英威。能扶漢代成王業，忍見唐民陷戰機。雲夢去時高鳥盡，淮陰歸日故人稀。如何不借平齊策，空看長星落賊圍。
送崔郎中往使西川行在 韋莊
拜書辭玉帳，萬里劒關長。新馬杏花色，綠袍春草香。一身朝玉陛，幾日過銅梁。莫戀爐邊醉，僊宮待侍郎。
潤州顯濟閣曉望 韋莊
清曉水如鏡，隔江人似鷗。遠煙藏海島，初日照揚州。地壯孫權氣，雲凝庾信愁。一篷何處客，吟凭釣魚舟。
觀淛西府相畋遊 韋莊
十里旌旗十萬兵，等閑遊獵出軍城。紫袍日照金鵝鬬，紅斾風吹畫虎獰。帶箭彩禽雲外落，避鵰寒兔月中驚。歸來一路笙歌滿，更有僊娥載酒迎。
寓言 韋莊
爲儒逢世亂，吾道欲何之。學劒已應晚，歸山今又遲。故人三載別，明月兩鄉悲。惆悵滄江上，星星鬢有絲。
哭同舍崔員外 韋莊
却到同遊地，三年一電光。池塘春草在，風燭故人亡。祭罷泉聲急，齋餘磬韻長。碧天應有恨，斜日弔松篁。
題姑蘇凌處士莊 韋莊
一簇林亭返照間，門當官道不曾關。花深遠岸黃鶯鬧，雨急春塘白鷺閑。載酒客尋吳苑寺，倚樓僧看洞庭山。怪來話得僊中事，新有人從物外還。
過當塗縣 韋莊
客過當塗縣，停車訪舊遊。謝公山有墅，李白酒無樓。采石花空發，烏江水自流。夕陽誰共感，寒鷺立汀洲。
江亭酒醒却寄維揚餞客 韋莊
別筵人散酒初醒，江步黃昏雨雪零。滿坐綺羅皆不見，覺來紅樹背銀屏。
臺城 韋莊
江雨霏霏江草齊，六朝如夢鳥空啼。無情最是臺城柳，依舊煙籠十里堤。
贈漁翁 韋莊
草衣荷笠鬢如霜，自說家編楚水陽。滿岸秋風吹枳橘，遶陂煙雨種菰蔣。蘆刀夜鱠紅鱗膩，水甑朝蒸紫芋香。曾向五湖期范蠡，爾來空闊久相忘。
過揚州 韋莊
當年人未識兵戈，處處青樓夜夜歌。花發洞中春日永，月明衣上好風多。淮王去後無雞犬，煬帝歸來葬綺羅。二十四橋空寂寂，綠楊摧折舊官河。
寄右省李起居 韋莊
已向鴛行接雁行，便應雙拜紫薇郎。纔聞闕下徵書急，已覺回朝草詔忙。白馬似憐朱紱貴，綵衣遙惹御爐香。多慙十載遊梁客，未換青襟侍素王。
鑷白 韋莊
白髮太無情，朝朝鑷又生。始因絲一縷，漸至雪千莖。不避佳人笑，唯慙稚子驚。新年過半百，猶歎未休兵。
漳亭驛小櫻桃 韋莊
當年此樹正花開，五馬僊郎載酒來。李白已亡工部死，何人堪伴玉山頹。
酬吳秀才霅川相送 韋莊
一葉南浮去似飛，楚鄉雲水本無依。離心不忍聞春鳥，病眼何堪送落暉。摻袂客從花下散，棹舟人向鏡中歸。夫君別我應惆悵，十五年來識素衣。
對雨獨酌 韋莊
榴花新釀綠於苔，對雨閑傾滿滿杯。荷鍤醉翁真達者，臥雲逋客竟悠哉。能詩豈是經時策，愛酒原非命世才。門外綠蘿連洞口，馬嘶應是步兵來。
夏初與侯補闕江南有約同泛淮汴西赴行朝莊自九驛路先至甬橋補闕由淮楚續至泗上寢病旬日遽聞捐館回首悲慟因成長句四韻弔之 韋莊
本約同來謁帝閽，忽隨川浪去東奔。九重聖主方虛席，千里高堂尚倚門。世德只應榮伯仲，詩名終自付兒孫。遙憐月落清淮上，寂寞何人弔旅魂。
汴堤行 韋莊
欲上隋堤舉步遲，隔雲烽燧呌非時。纔聞破虜將休馬，又道征遼再出師。朝見西來爲過客，暮看東去作浮屍。綠楊千里無飛鳥，日落空投舊店基。
旅次甬西見兒童以竹槍紙旗戲爲陣列主人叟曰斯子也三世沒於陣思所襲祖父讐余因感之 韋莊
已聞三世沒軍營，又見兒孫學戰爭。見爾此言堪慟哭，遣予何日望時平。
自孟津舟西上雨中作 韋莊
秋煙漠漠與濛濛，不卷征帆任晚風。百口寄安滄海上，一身逃難綠林中。來時楚岸楊花白，去日隋堤蓼穗紅。却到故園翻似客，歸心迢遞秣陵東。
含山店夢覺作 韋莊
曾爲流離慣別家，等閑揮袂客天涯。燈前一覺江南夢，惆悵起來山月斜。
題貂黃嶺官軍 韋莊
散騎蕭蕭下太行，遠從吳會去陳倉。斜風細雨江亭上，盡日凭欄憶楚鄉。
過內黃縣 韋莊
相州吹角欲斜陽，匹馬搖鞭宿內黃。僻縣不容投刺客，野陂時遇射鵰郎。雲中粉堞新城壘，店後荒郊舊戰場。猶指去程千萬里，秣陵煙樹在何鄉。
雜感 韋莊
莫悲建業荆榛滿，昔日繁華是帝京。莫愛廣陵臺榭好，也曾蕪沒作荒城。魚龍爵馬皆如夢，風月煙花豈有情。行客不勞頻悵望，古來朝市歎衰榮。
垣縣山中尋李書記山居不遇留題河次店 韋莊
白雲紅樹𡵻㟍東，名鳥羣飛古畫中。僊吏不知何處隱，山南山北雨濛濛。
送人遊幷汾 韋莊
風雨蕭蕭欲暮秋，獨攜孤劒塞垣遊。如今虜騎方南牧，莫過陰關第一州。
李氏小池亭十二韻 韋莊
積石亂巉巉，庭莎綠不芟。小橋低跨水，危檻半依巖。花落魚爭唼，櫻紅鳥競鵮。引泉疏地脈，掃絮積山嵌。古柳紅綃織，新篁紫綺緘。養猿秋嘯月，放鶴夜棲杉。枕簟谿雲膩，池塘海雨鹹。語窗雞逞辨，舐鼎犬偏饞。踏蘚青粘屐，攀蘿綠映衫。訪僧舟北渡，貰酒日西銜。遲客登高閣，題詩遶翠嵒。家藏何所寶，清韻滿琅函。
婺州和陸諫議將赴闕懷陽羨山居 韋莊
望闕路仍遠，子牟魂欲飛。道開燒藥鼎，僧寄臥雲衣。故國饒芳草，他山挂夕暉。東陽雖勝地，王粲奈思歸。
江上題所居 韋莊
故人相別盡朝天，苦竹江頭獨閉關。落日亂蟬蕭帝寺，碧雲歸鳥謝家山。青州從事來偏熟，泉布先生老漸慳。不是對花長酩酊，永嘉時代不如閑。
婺州屏居蒙右省王拾遺車枉降訪病中延候不得因成寄謝 韋莊
三年流落臥漳濱，王粲思家拭淚頻。畫角莫吹殘月夜，病心方憶故園春。自爲江上樵蘇客，不識天邊侍從臣。怪得白鷗驚去盡，綠蘿門外有朱輪。
將卜蘭芷村居留別郡中在仕 韋莊
蘭芷江頭寄斷蓬，移家空載一颿風。伯倫嗜酒還因亂，平子歸田不爲窮。避世漂零人境外，結茅依約畫屏中。從今隱去應難覓，深入蘆花作釣翁。
和陸諫議避地寄東陽進退未決見寄 韋莊
未歸天路紫雲深，暫駐東陽歲月侵。入洛聲華當世重，閔周章句滿朝吟。開爐夜看黃芽鼎，臥甕閑欹白玉簪。讀易草玄人不會，憂君心是致君心。
山墅閑題 韋莊
邐迤前岡壓後岡，一川桑柘好殘陽。主人饋餉炊紅黍，鄰父攜竿釣紫魴。靜極却嫌流水鬧，閑多翻笑野雲忙。有名不那無名客，獨閉衡門避建康。
江上逢故人 韋莊
前年送我曲江西，紅杏園中醉似泥。今日逢君越溪上，杜鵑花發鷓鴣啼。來時舊里人誰在，別後滄波路幾迷。江畔玉樓多美酒，仲宣懷土莫淒淒。
旅中感遇寄呈李秘書昆仲 韋莊
南望愁雲鏁翠微，謝家樓閣雨霏霏。劉楨病後新詩少，阮籍貧來好客稀。猶喜故人天外至，許將孤劒日邊歸。懷鄉不怕嚴陵笑，只待秋風別釣磯。
送范評事入關 韋莊
寂寥門戶寡相親，日日頻來只有君。正喜琴尊長作伴，忽攜書劒遠辭羣。傷心柳色離亭見，聒耳蟬聲故國聞。爲報明年杏園客，與留絕豔待終軍。
東陽酒家贈別二絕句 一 韋莊
送君同上酒家樓，酩酊翻成一笑休。正是落花饒悵望，醉鄉前路莫回頭。
東陽酒家贈別二絕句 二 韋莊
天涯方歎異鄉身，又向天涯別故人。明日五更孤店月，醉醒何處淚霑巾。
江上村居 韋莊
本無踪跡戀柴扃，世亂須教識道情。顚倒夢魂愁裏得，撅奇詩句望中生。花緣豔絕栽難好，山爲看多詠不成。聞道漢軍新破虜，使來仍說近離京。
和鄭拾遺秋日感事一百韻 韋莊
禍亂天心厭，流離客思傷。有家拋上國，無罪謫遐方。負笈將辭越，揚帆欲泛湘。避時難駐足，感事易回腸。雅道何銷德，妖星忽耀芒。中原初縱燎，下國竟探湯。盜據三秦地，兵纏八水鄉。戰塵輕犯闕，羽斾遠巡梁。自此修文代，俄成講武場。熊羆驅涿鹿，犀象走昆陽。御馬迷新棧，宮娥改舊妝。五丁功再覩，八難事難忘。鳳引金根疾，兵環玉弩彊。建牙雖可恃，摩壘詎能防。霍廟神遐遠，圯橋路杳茫。出師威似虎，禦敵狠如羊。眉畫猶思赤，巾裁未厭黃。晨趨鳴鐵騎，夜舞挹瓊觴。僭侈彤襜亂，諠呼繡𩭪攘。但聞爭曳組，詎見學垂韁。鵲印提新篆，龍泉奪曉霜。軍威徒逗撓，我武自維揚。負扆勞天眷，凝旒念國章。繡旗張畫獸，寶馬躍紅鴦。但欲除妖氣，寧思蔽耿光。曉煙生帝里，夜火入春坊。鳥怪巢宮樹，狐驕上苑牆。設危終在德，視履豈無祥。氣激雷霆怒，神驅岳瀆忙。功高分虎節，位下耻龍驤。遍命登壇將，巡封異姓王。志求扶墜典，力未振頹綱。漢路閑鵰鶚，雲衢駐驌驦。寶裝軍器麗，麝裛戰袍香。日覩兵書捷，時聞虜騎亡。人心驚獬豸，雀意伺螳螂。上略咸推妙，前鋒詎可當。紆金光照耀，執玉意藏昂。覆餗非無謂，奢華事每詳。四民皆組綬，九土墮耕桑。飛騎黃金勒，香車翠鈿裝。八珍羅膳府，五采鬬筐牀。宴集喧華第，歌鐘簇畫梁。永期傳子姓，寧誤犯天狼。未覩君除側，徒思玉在傍。竄身奚可保，易地喜相將。國運方夷險，天心詎測量。九流雖暫蔽，三柄豈相妨。小孽乖躔次，中興繫昊蒼。法堯功已普，罪己德非涼。帝念惟思理，臣心豈自遑。詔催青瑣客，時待紫微郎。定難輸宸算，勝災減御粱。皇恩思蕩蕩，睿澤轉洋洋。偃臥雖非晚，艱難亦備嘗。舜庭招諫鼓，漢殿上書囊。儉德遵三尺，清朝俟一匡。世隨漁父醉，身效接輿狂。竄逐同天寶，遭罹異建康。道孤悲海澨，家遠隔天潢。卒歲貧無褐，經秋病泛漳。似魚甘去乙，比蟹未成筐。守道慙無補，趨時愧不臧。殷牛常在耳，晉豎欲潛肓。忸恨山思板，懷歸海欲航。角吹魂悄悄，笛引淚浪浪。亂覺乾坤窄，貧知日月長。勢將隨鶴列，忽喜遇鴛行。已報新回駕，仍聞近納隍。文風銷劒楯，禮物換旂裳。紫闥重開序，青衿再設庠。黑頭期命爵，頳尾尚憂魴。吳坂嘶騏驥，岐山集鳳皇。詞源波浩浩，諫署玉鏘鏘。飼雀曾傳慶，烹蛇詎有殃。[弢]弓揮勁鏃，匣劒淬神鋩。諤諤寧慙直，堂堂不謝張。曉風趨建禮，夜月直文昌。去國時雖久，安邦志不常。良金鑪自躍，美玉櫝難藏。北望心如斾，西歸律變商。跡隨江燕去，心逐塞鴻翔。晚翠籠桑塢，斜暉挂竹堂。路愁千里月，田愛萬斯箱。伴釣歌前浦，隨樵上遠岡。鷺眠依晚嶼，鳥浴上枯楊。驚夢緣欹枕，多吟爲倚廊。訪僧紅葉寺，題句白雲房。颿外青楓老，尊前紫菊芳。夜燈銀耿耿，曉露玉瀼瀼。異國慙傾蓋，歸塗俟併糧。身雖留震澤，心已過雷塘。執友知誰在，家山各已荒。海邊登桂檝，煙外泛雲檣。巢樹禽思越，嘶風馬戀羌。寒聲愁聽杵，空館厭聞螿。望闕飛華蓋，趨朝振玉璫。米慙無薏苡，麵喜有桄榔。話別心重結，傷時淚一滂。佇歸蓬島後，綸詔潤青緗。
送人歸上國 韋莊
送君江上日西斜，泣向江邊滿樹花。若見青雲舊相識，爲言流落在天涯。
聞春鳥 韋莊
雲晴春鳥滿江村，還似長安舊日聞。紅杏花前應笑我，我今顦顇亦羞君。
獨鶴 韋莊
夕陽灘上立裴回，紅蓼風前雪翅開。應爲不知棲宿處，幾回飛去又飛來。
新栽竹 韋莊
寂寞堦前見此君，遶欄吟罷却沾巾。異鄉流落誰相識，唯有叢篁似主人。
稻田 韋莊
綠波春浪滿前陂，極目連雲䆉稏肥。更被鷺鷀千點雪，破煙來入畫屏飛。
稻田 韋莊
浪波春稻滿前坡，極目連雲𥝧稏肥。更被鷺鷥千㸃白，披烟來入畫屏飛。
庭前菊 韋莊
爲憶長安爛熳開，我今移爾滿庭栽。紅蘭莫笑青青色，曾向龍山泛酒來。
不出院楚公 韋莊
一自蟬關閉，心猿日漸馴。不知城郭路，稀識市朝人。履帶堦前雪，衣無寺外塵。却嫌山翠好，詩客往來頻。
江邊吟 韋莊
江邊烽燧幾時休，江上行人雪滿頭。誰信亂離花不見，只應惆悵水東流。陶潛政事千杯酒，張翰生涯一葉舟。若有片颿歸去好，可堪重倚仲宣樓。
江南送李明府入關 韋莊
雨花煙柳傍江邨，流落天涯酒一罇。分首不辭多下淚，回頭唯恐更消魂。我爲孟館三千客，君繼寧王五代孫。正是中興磐石重，莫將顦顇入都門。
送福州王先輩南歸 韋莊
豫章城下偶相逢，自說今方遇至公。八韻賦吟梁苑雪，六銖衣惹杏園風。名標玉籍僊壇上，家寄閩山畫障中。明日一杯何處別，綠楊煙岸雨濛濛。
夜雪泛舟遊南溪 韋莊
大江西面小溪斜，入竹穿松似若耶。兩岸嚴風吹玉樹，一灘明月曬銀砂。因尋野渡逢漁舍，更泊前灣上酒家。去去不知歸路遠，棹聲煙裏獨嘔啞。
銅儀 韋莊
銅儀一夜變葭灰，暖律還吹嶺上梅。已喜漢官今再覩，更驚堯曆又重開。窗中遠岫青如黛，門外長江綠似苔。誰念閉關張仲蔚，滿庭春雨長蒿萊。
含香 韋莊
含香高步已難陪，鶴到清霄勢未回。遇物旋添芳草句，逢春寧滯碧雲才。微紅幾處花心吐，嫩綠誰家柳眼開。却去金鑾爲近侍，便辭鷗鳥不歸來。
春雲 韋莊
春雲春水兩溶溶，倚郭樓臺晚翠濃。山好只因人化石，地靈曾有劒爲龍。官辭鳳闕頻經歲，家住峨嵋第幾峰。王粲不知多少恨，夕陽吟斷一聲鐘。
雲散 韋莊
雲散天邊落照和，關關春樹鳥聲多。劉伶避世唯沈醉，甯戚傷時亦浩歌。已恨歲華添皎鏡，更悲人事逐頹波。青雲自有鵷鴻待，莫說他山好薜蘿。
袁州作 韋莊
家家生計只琴書，一郡清風似魯儒。山色東南連紫府，水聲西北屬洪都。煙霞盡入新詩卷，郭邑閑開古畫圖。正是江村春酒熟，更聞春鳥勸提壺。
題袁州謝秀才所居 韋莊
主人年少已能詩，更有松軒挂夕暉。芳草似袍連徑合，白雲如鳥傍簷飛。但將竹葉消春恨，莫遣楊花上客衣。若有前山好煙雨，與君吟到暝鐘歸。
謁巫山廟 韋莊
亂猿啼處訪高唐，路入煙霞草木香。山色未能忘宋玉，水聲猶似哭襄王。朝朝暮暮陽臺下，爲雨爲雲楚國亡。惆悵廟前無限柳，春來空鬬畫眉長。
鷓鴣 韋莊
南禽無侶似相依，錦翅雙雙傍馬飛。孤竹廟前啼暮雨，汨羅祠畔弔殘暉。秦人只解歌爲曲，越女空能畫作衣。懊惱澤家非有恨，年年長憶鳳城歸。
宿蓬船 韋莊
夜來江雨宿蓬船，臥聽淋鈴不忍眠。却憶紫微情調逸，阻風中酒過年年。
送李秀才歸荆溪 韋莊
八月中秋月正圓，送君吟上木蘭船。人言格調勝玄度，我愛篇章敵浪僊。晚渡去時衝細雨，夜灘何處宿寒烟。楚王宮去陽臺近，莫倚風流滯少年。
洪州送西明寺省上人遊福建 韋莊
記得初騎竹馬年，送師來往御溝邊。荆榛已失當時路，槐柳全無舊日煙。遠自嵇山遊楚澤，又從廬岳去閩川。新春闕下應相見，紅杏花中覓酒僊。
歲除對王秀才作 韋莊
我惜今宵促，君愁玉漏頻。豈知新歲酒，猶作異鄉身。雪向寅前凍，花從子後春。到明追此會，俱是隔年人。
和李秀才郊墅早春吟興十韻 韋莊
暖律變寒光，東君景漸長。我悲遊海嶠，君說住柴桑。雪色隨高嶽，冰聲陷古塘。草根微吐翠，梅朵半含霜。酒市多逋客，漁家足夜航。匡廬雲傍屋，彭蠡浪衝牀。綠擺楊枝嫩，紅挑菜甲香。鳳皇城已盡，鸚鵡賦應狂。佇見龍辭沼，寧憂雁失行。不應雙劒氣，長在斗牛傍。
泛鄱陽湖 韋莊
四顧無邊鳥不飛，大波驚隔楚山微。紛紛雨外靈均過，瑟瑟雲中帝子歸。迸鯉似梭投遠浪，小舟如葉傍斜暉。鴟夷去後何人到，愛者雖多見者稀。
黃藤山下聞猿 韋莊
黃藤山下駐歸程，一夜號猿弔旅情。入耳便能生百恨，斷腸何必待三聲。穿雲宿處人難見，望月啼時兔正明。好笑五陵年少客，壯心無事也沾纓。
章江作 韋莊
杜陵歸客正裴回，玉笛誰家呌落梅。之子棹從天外去，故人書自日邊來。楊花慢惹霏霏雨，竹葉閑傾滿滿杯。欲問維揚舊風月，一江紅樹亂猿哀。
南遊富陽江中作 韋莊
南去又南去，此行非自期。一帆雲作伴，千里月相隨。浪跡花應笑，衰容鏡每知。鄉園不可問，禾黍正離離。
饒州餘干縣琵琶洲有故韓賓客宣城裴尚書脩行李侍郎舊居遺址猶存客有過之感舊因以和吟 韋莊
琵琶洲近斗牛星，鸞鳳曾於此放情。已覺地靈因昴降，更聞川媚有珠生。一灘紅樹留佳氣，萬古清弦續政聲。戟戶盡移天上去，里人空說舊簪纓。
九江逢盧員外 韋莊
前年風月宿琴堂，大媚僊山近帝鄉。別後幾沾新雨露，亂來猶記舊篇章。陶潛豈是銅符吏，田鳳終爲錦帳郎。莫怪相逢倍惆悵，九江煙月似瀟湘。
南昌晚眺 韋莊
南昌城郭枕江煙，章水悠悠浪拍天。芳草綠遮僊尉宅，落霞紅襯賈人船。霏霏閣上千山雨，嘒嘒雲中萬樹蟬。怪得地多章句客，庾家樓在斗牛邊。
湘中作 韋莊
千重煙樹萬重波，因便何妨弔汨羅。楚地不知秦地亂，南人空怪北人多。臣心未肯教遷鼎，天道還應欲止戈。否去泰來終可待，夜寒休唱飯牛歌。
桐廬縣作 韋莊
錢塘江盡到桐廬，水碧山青畫不如。白羽鳥飛嚴子瀨，綠蓑人釣季鷹魚。潭心倒影時開合，谷口閑雲自卷舒。此境只應詞客愛，投文空弔木玄虛。
東陽贈別 韋莊
繡袍公子出旌旗，送我搖鞭入翠微。大抵行人難訴酒，就中辭客易沾衣。去時此地題橋去，歸日何年佩印歸。無限別情言不得，回看溪柳恨依依。
寄湖州舍弟 韋莊
半年江上愴離襟，把得新詩喜又吟。多病似逢秦氏藥，久貧如得顧家金。雲煙但有穿楊志，塵土多無作吏心。何況別來詞轉麗，不愁明代少知音。
信州西三十里山名僊人城下有月巖山其狀秀拔中有山門如滿月之狀余因行役過其下聊賦是詩 韋莊
驅車過閩越，路出饒陽西。僊山翠如畫，簇簇生虹蜺。羣峰若侍從，衆阜如嬰提。巖巒互吞吐，嶺岫相追攜。中有月輪滿，皎潔如圓珪。玉皇恣遊覽，到此神應迷。常娥曳霞帔，引我同攀躋。騰騰上天半，玉鏡懸飛梯。瑤池何悄悄，鸞鶴煙中棲。回頭望塵世，露下寒淒淒。
婺州水館重陽日作 韋莊
異國逢佳節，憑高獨苦吟。一杯今日醉，萬里故園心。水館紅蘭合，山城紫菊深。白衣雖不至，鷗鳥自相尋。
撫州江口雨中作 韋莊
江上閑衝細雨行，滿衣風灑綠荷聲。金騮掉尾橫鞭望，猶指廬陵半日程。
信州溪岸夜吟作 韋莊
夜倚臨溪店，懷鄉獨苦吟。月當山頂出，星倚水湄沈。霧氣漁燈冷，鐘聲谷寺深。一城人悄悄，琪樹宿僊禽。
東林寺再遇僧益大德 韋莊
見師初事懿皇朝，三殿歸來白馬驕。上講每教傾國聽，承恩偏得內官饒。當時可愛人如畫，今日相逢鬢已凋。若向君門逢舊友，爲傳音信到雲霄。
西塞山下作 韋莊
西塞山前水似藍，亂雲如絮滿澄潭。孤峰漸映湓城北，片月斜生夢澤南。爨動曉煙烹紫蕨，露和香蔕摘黃柑。他年却棹扁舟去，終傍蘆花結一菴。
夏口行寄婺州諸弟 韋莊
回頭煙樹各天涯，婺女星邊遠寄家。盡眼楚波連夢澤，滿衣春雪落江花。雙雙得伴爭如雁，一一歸巢却羨鵶。誰道我隨張博望，悠悠空外泛僊槎。
南省伴直 韋莊
文昌二十四僊曹，盡倚紅簷種露桃。一洞煙霞人迹少，六行槐柳鳥聲高。星分夜彩寒侵帳，蘭惹春香綠映袍。何事愛留詩客宿，滿庭風雨竹蕭騷。
鄠杜舊居二首 一 韋莊
却到山陽事事非，谷雲谿鳥尚相依。阮咸貧去田園盡，向秀歸來父老稀。秋雨幾家紅稻熟，野塘何處錦鱗肥？年年爲獻東堂策，長是蘆花別釣磯。
鄠杜舊居二首 二 韋莊
一徑尋村渡碧溪，稻花香澤水千畦。雲中寺遠磬難識，竹裏巢深鳥易迷。紫菊亂開連井合，紅榴初綻拂簷低。歸來滿把如澠酒，何用傷時歎鳳兮。
寄江南諸弟 韋莊
萬里逢歸雁，鄉書忍淚封。吾身不自保，爾道各何從。性拙唯多蹇，家貧半爲慵。祗思溪影上，臥看玉華峰。
投寄舊知 韋莊
却將顦顇入都門，自喜青霄足故人。萬里有家留百越，十年無路到三秦。摧殘不是當時貌，流落空餘舊日貧。多謝青雲好知己，莫教歸去重沾巾。
癸丑年下第獻新先輩 韋莊
五更殘月省牆邊，絳斾蜺旌卓曉煙。千炬火中鶯出谷，一聲鐘後鶴沖天。皆乘駿馬先歸去，獨被羸童笑晚眠。對酒暫時情豁爾，見花依舊涕潸然。未酬闞澤傭書債，猶欠君平賣卜錢。何事欲休休不得，來年公道似今年。
題汧陽縣馬跑泉李學士別業 韋莊
水滿寒塘菊滿籬，籬邊無限彩禽飛。西園夜雨紅櫻熟，南畝清風白稻肥。草色自留閑客住，泉聲如待主人歸。九霄岐路忙於火，肯戀斜陽守釣磯。
絳州過夏留獻鄭尚書 韋莊
朝朝沈醉引金船，不覺西風滿樹蟬。光景暗消銀燭下，夢魂長寄玉輪邊。因循每被時流誚，奮發須由國士憐。明月客腸何處斷，綠槐風裏獨揚鞭。
綏州作 韋莊
雕陰無樹水難流，雉堞連雲古帝州。帶雨晚駝鳴遠戍，望鄉孤客倚高樓。明妃去日花應笑，蔡琰歸時鬢已秋。一曲單于暮烽起，扶蘇城上月如鉤。
與東吳生相遇 韋莊
十年身事各如萍，白首相逢淚滿纓。老去不知花有態，亂來唯覺酒多情。貧疑陋巷春偏少，貴想豪家月最明。且對一尊開口笑，未衰應見泰階平。
庭前桃 韋莊
曾向桃源爛漫遊，也同漁父泛僊舟。皆言洞裏千株好，未勝庭前一樹幽。帶露似垂湘女淚，無言如伴息媯愁。五陵公子饒春恨，莫引香風上酒樓。
丙辰年鄜州遇寒食城外醉吟五首 一 韋莊
滿街楊柳綠絲煙，畫出清明二月天。好是隔簾花樹動，女郎撩亂送鞦韆。
丙辰年鄜州遇寒食城外醉吟五首 二 韋莊
雕陰寒食足遊人，金鳳羅衣濕麝薰。腸斷入城芳草路，淡紅香白一羣羣。
丙辰年鄜州遇寒食城外醉吟五首 三 韋莊
開元坡下日初斜，拜掃歸來走鈿車。可惜數株紅豔好，不知今夜落誰家。
丙辰年鄜州遇寒食城外醉吟五首 四 韋莊
馬驕風疾玉鞭長，過去唯留一陣香。閑客不須燒破眼，好花皆屬富家郎。
丙辰年鄜州遇寒食城外醉吟五首 五 韋莊
雨絲煙柳欲清明，金屋人閑煖鳳笙。永日迢迢無一事，隔街聞築氣毬聲。
宜君縣比卜居不遂留題王秀才別墅二首 一 韋莊
本期同此臥林丘，榾柮爐前擁布裘。何事却騎羸馬去，白雲紅樹不相留。
宜君縣比卜居不遂留題王秀才別墅二首 二 韋莊
明月嚴霜撲皁貂，羨君高臥正逍遙。門前積雪深三尺，火滿紅爐酒滿瓢。
鄜州留別張員外 韋莊
江南相送君山下，塞北相逢朔漠中。三楚故人皆是夢，十年陳事只如風。莫言身世他時異，且喜琴尊數日同。惆悵却愁明日別，馬嘶山店雨濛濛。
病中聞相府夜宴戲贈集賢盧學士 韋莊
滿筵紅蠟照香鈿，一夜歌鐘欲沸天。花裏亂飛金錯落，月中爭認繡連乾。尊前莫話詩三百，醉後寧辭酒十千。無那兩三新進士，風流長得飲徒憐。
出關 韋莊
馬嘶煙岸柳陰斜，東去關山路轉賒。到處因循緣嗜酒，一生惆悵爲判花。危時祗合身無著，白日那堪事有涯。正是灞陵春酬綠，仲宣何事獨辭家。
過樊川舊居 韋莊
却到樊川訪舊遊，夕陽衰草杜陵秋。應劉去後苔生閣，稽阮歸來雪滿頭。能說亂離惟有燕，解偷閑暇不如鷗。千桑萬海無人見，橫笛一聲空淚流。
長安舊里 韋莊
滿目牆匡春草深，傷時傷事更傷心。車輪馬跡今何在，十二玉樓無處尋。
過渼陂懷舊 韋莊
辛勤曾寄玉峰前，一別雲溪二十年。三徑荒涼迷竹樹，四鄰凋謝變桑田。渼陂可是當時事，紫閣空餘舊日煙。多少亂離無處問，夕陽吟罷涕潸然。
汧陽間 韋莊
汧水悠悠去似絣，遠山如畫翠眉橫。僧尋野渡歸吳嶽，雁帶斜陽入渭城。邊靜不收蕃帳馬，地貧惟賣隴山鸚。牧童何處吹羌笛，一曲梅花出塞聲。
雞公幘 韋莊
石狀雖如幘，山形可類雞。向風疑欲鬬，帶雨似聞啼。蔓織青籠合，松長翠羽低。不鳴非有意，爲怕客奔齊。
平陵老將 韋莊
白羽金僕姑，腰懸雙轆轤。前年蔥嶺北，獨戰雲中胡。匹馬塞垣老，一身如鳥孤。歸來辭第宅，却占平陵居。
長干塘別徐茂才 韋莊
亂離時節別離輕，別酒應須滿滿傾。纔喜相逢又相送，有情爭得似無情。
勉兒子 韋莊
養爾逢多難，常憂學已遲。辟彊爲上相，何必待從師。
乞彩牋歌 韋莊
浣花溪上如花客，綠闇紅藏人不識。留得溪頭瑟瑟波，潑成紙上猩猩色。手把金刀擘綵雲，有時翦破秋天碧。不使紅霓段段飛，一時驅上丹霞壁。蜀客才多染不供，卓文醉後開無力。孔雀銜來向日飛，翩翩壓折黃金翼。我有歌詩一千首，磨礱山岳羅星斗。開卷長疑雷電驚，揮毫只怕龍蛇走。班班布在時人口，滿袖松花都未有。人間無處買煙霞，須知得自神僊手。也知價重連城璧，一紙萬金猶不惜。薛濤昨夜夢中來，殷勤勸向君邊覓。
白牡丹 韋莊
閨中莫妬新妝歸，陌上須慚傅粉郎。昨夜月明渾似水，入門唯覺一庭香。
壺關道中作 韋莊
處處兵戈路不通，却從山北去江東。黃昏欲到壺關寨，匹馬寒嘶野草中。
題酒家 韋莊
酒綠花紅客愛詩，落花春岸酒家旗。尋思避世爲逋客，不醉長醒也是癡。
僕者楊金 韋莊
半年辛苦葺荒居，不獨單寒腹亦虛。努力且爲田舍客，他年爲爾覓金魚。
春陌二首 一 韋莊
滿街芳草卓香車，僊子門前白日斜。腸斷東風各回首，一枝春雪凍梅花。
春陌二首 二 韋莊
嫩煙輕染柳絲黃，句引花枝笑凭牆。馬上王孫莫回首，好風偏逐羽林郎。
中酒 韋莊
南鄰酒熟愛相招，蘸甲傾來綠滿瓢。一醉不知三日事，任他童穉作漁樵。
悼亡姬 韋莊
鳳去鸞歸不可尋，十洲仙路彩雲深。若無少女花應老，爲有姮娥月易沈。竹葉豈能消積恨，丁香空解結同心。
獨吟 韋莊
默默無言惻惻悲，閑吟獨傍菊花籬。只今已作經年別，此後如爲幾歲期。開篋每尋遺念物，倚樓空綴悼亡詩。夜來孤枕空腸斷，窗月斜輝夢覺時。
悔恨 韋莊
六七年來春又秋，也同歡笑也同愁。纔聞及第心先喜，試說求婚淚便流。幾爲妒來頻斂黛，每思閑事不梳頭。如今悔恨將何益，腸斷千休與萬休。
舊居 韋莊
芳草又芳草，故人楊子家。青雲容易散，白日等閑斜。皓質留殘雪，香魂逐斷霞。不知何處笛，一夜呌梅花。
思歸引 韋莊
越鳥南翔鴈北飛，兩鄉雲路各言歸。如何我是飄飄者，獨向江頭戀釣磯。
與小女 韋莊
見人初解語嘔啞，不肯歸眠戀小車。一夜嬌啼緣底事，爲嫌衣少縷金華。
虎跡 韋莊
白額頻頻夜到門，水邊蹤跡漸成羣。我今避世棲巖穴，巖穴如何又見君。
買酒不得 韋莊
停尊待爾怪來遲，手挈空缾毷氉歸。滿面春愁消不得，更看溪鷺寂寥飛。
洪州送僧遊福建 韋莊
八月風波似鼓鼙，可堪波上各東西。殷勤早作歸來計，莫戀猿聲住建溪。
聞回戈軍 韋莊
上將鏖兵又欲旋，翠華巡幸已三年。營中不用栽楊柳，願戴儒冠爲控弦。
南鄰公子 韋莊
南鄰公子夜歸聲，數炬銀燈隔竹明。醉凭馬鬃扶不起，更邀紅袖出門迎。
憶小女銀娘 韋莊
睦州江上水門西，蕩槳揚帆各解攜。今日天涯夜深坐，斷腸偏憶阿銀犂。
鍾陵夜闌作 韋莊
鍾陵風雪夜將深，坐對寒江獨苦吟。流落天涯誰見問，少卿應識子卿心。
悼楊氏妓琴弦 韋莊
魂歸寥廓魄歸煙，只住人間十八年。昨日施僧裙帶上，斷腸猶繫琵琶弦。
殘花 韋莊
江頭沈醉泥斜暉，却向花前慟哭歸。惆悵一年春又去，碧雲芳草兩依依。
咸陽懷古 韋莊
城邊人倚夕陽樓，城上雲凝萬古愁。山色不知秦苑廢，水聲空傍漢宮流。李斯不向倉中悟，徐福應無物外遊。莫怪楚吟偏斷骨，野煙蹤跡似東周。
和同年韋學士華下途中見寄 韋莊
綠楊城郭雨淒淒，過盡千輪與萬蹄。送我獨遊三蜀路，羨君新上九霄梯。馬驚門外山如活，花笑尊前客似泥。正是清和好時節，不堪離恨劍門西。
傷灼灼 韋莊
嘗聞灼灼麗於花，雲髻盤時未破瓜。桃臉曼長橫綠水，玉肌香膩透紅紗。多情不住神仙界，薄命曾嫌富貴家。流落錦江無處問，斷魂飛作碧天霞。
漢州 韋莊
比儂初到漢州城，郭邑樓臺觸目驚。松桂影中旌斾色，芰荷風裏管弦聲。人心不似經離亂，時運還應却太平。十日醉眠金鴈驛，臨岐無恨臉波橫。
長安清明 韋莊
蚤是傷春夢雨天，可堪芳草更芊芊。內官初賜清明火，上相閑分白打錢。紫陌亂嘶紅叱撥，綠[楊]高映畫鞦韆。遊人記得承平事，暗喜風光似昔年。
秋霽晚景 韋莊
秋霽禁城晚，六街煙雨殘。牆頭山色健，林外鳥聲歡。翹日樓臺麗，清風劒佩寒。玉人襟袖薄，斜凭翠闌干。
和人春暮書事寄崔秀才 韋莊
半掩朱門白日長，晚風輕墮落梅妝。不知芳草情何限，只怪遊人思易傷。纔見早春鶯出谷，已驚新夏燕巢梁。相逢只賴如澠酒，一曲狂歌入醉鄉。
邊上逢薛秀才話舊 韋莊
前年同醉武陵亭，絕倒閑譚坐到明。也有絳脣歌白雪，更憐紅袖奪金觥。秦雲一散如春夢，楚市千燒作故城。今日皤然對芳草，不勝東望涕交橫。
使院黃葵花 韋莊
薄妝新著澹黃衣，對捧金爐侍醮遲。向月似矜傾國貌，倚風如唱步虛詞。乍開檀炷疑聞語，試與雲和必解吹。爲報同人看來好，不禁秋露即離披。
奉和觀察郎中春暮憶花言懷見寄四韻之什 韋莊
天畔峨嵋簇簇青，楚雲何處隔重扃。落花帶雪埋芳草，春雨和風濕畫屏。對酒莫辭衝暮角，望鄉誰解倚南亭。惟君信我多惆悵，只願陶陶不願醒。
奉和左司郎中春物暗度感而成章 韋莊
纔喜新春已暮春，夕陽吟殺倚樓人。錦江風散霏霏雨，花市香飄漠漠塵。今日尚追巫峽夢，少年應遇洛川神。有時自患多情病，莫是生前宋玉身。
少年行 韋莊
五陵豪客多，買酒黃金𧣴。醉下酒家樓，美人雙翠幰。揮劒邯鄲市，走馬梁王苑。樂事殊未央，年華已云晚。
閨怨 韋莊
戚戚彼何人，明眸利於月。啼妝曉不乾，素面凝香雪。良人去淄右，鏡破金簪折。空藏蘭蕙心，不忍琴中說。
上春詞 韋莊
曈曨赫日東方來，禁城煙煖蒸青苔。金樓美人花屏開，晨妝未罷車聲催。幽蘭報暖紫芽折，夭花愁豔蝶飛迴。五陵年少惜花落，酒濃歌極翻如哀。四時輪環終又始，百年不見南山摧。遊人陌上騎生塵，顏子門前吹死灰。
擣練篇 韋莊
月華吐豔明燭燭，青樓婦唱擣衣曲。白袷絲光織魚目，菱花綬帶鴛鴦簇。臨風縹緲疊秋雪，月下丁冬擣寒玉。樓蘭欲寄在何鄉，憑人與繫征鴻足。
雜體聯錦 韋莊
攜手重攜手，夾江金線柳。江上柳能長，行人戀尊酒。尊酒意何深，爲郎歌玉簪。玉簪聲斷續，鈿軸鳴雙轂。雙轂去何方，隔江春樹綠。樹綠酒旗高，淚痕沾繡袍。袍縫紫鵝濕，重持金錯刀。錯刀何燦爛，使我腸千斷。腸斷欲何言，簾動真珠繁。真珠綴秋露，秋露沾金盤。金盤湛瓊液，仙子無歸跡。無跡又無言，海煙空寂寂。寂寂古城道，馬嘶芳岸草。岸草接長堤，長堤人解攜。解攜忽已久，緬邈空回首。回首隔天河，恨唱蓮塘歌。蓮塘在何許，日暮西山雨。
長安春 韋莊
長安二月多香塵，六街車馬聲轔轔。家家樓上如花人，千枝萬枝紅豔新。簾間笑語自相問，何人占得長安春。長安春色本無主，古來盡屬紅樓女。如今無奈杏園人，駿馬輕車擁將去。
撫盈歌 韋莊
鳳縠兮鴛綃，霞疏兮綺寮。玉庭兮春晝，金屋兮秋宵。愁瞳兮月皎，笑頰兮花嬌。羅輕兮濃麝，室煖兮香椒。鑾輿去兮蕭屑，七絲斷兮泬寥。主父臥兮漳水，君王幸兮雲軺。鉛華窅窈兮穠姿，棠公肸蠁兮靡依。翠華長逝兮莫追，晏相望門兮空悲。
贈峨嵋山彈琴李處士 韋莊
峨嵋山下能琴客，似醉似狂人不測。何須見我眼偏青，未見我身頭已白。茫茫四海本無家，一片愁雲颺秋碧。壺中醉臥日月明，世上長遊天地窄。晉朝叔夜舊相知，蜀郡文君小來識。後生常建彼何人，贈我篇章苦雕刻。名卿名相盡知音，遇酒遇琴無間隔。如今世亂獨翛然，天外鴻飛招不得。余今正泣楊朱淚，八月邊城風刮地。霓旌絳斾忽相尋，爲我尊前橫綠綺。一彈猛雨隨手來，再彈白雪連天起。淒淒清清松上風，咽咽幽幽隴頭水。吟蜂遶樹去不來，別鶴引雛飛又止。錦麟不動惟側頭，白馬仰聽空豎耳。廣陵故事無人知，古人不說今人疑。子期子野俱不見，烏啼鬼哭空傷悲。坐中詞客悄無語，簾外月華庭欲午。爲君吟作聽琴歌，爲我留名係仙譜。
江臯贈別 韋莊
金管多情恨解攜，一聲歌罷客如泥。江亭繫馬綠楊短，野岸維舟春草齊。帝子夢魂煙水闊，謝公詩思碧雲低。風前不用頻揮手，我有家山白日西。
南陽小將張彥硤口鎮稅人場射虎歌 韋莊
海內昔年狎太平，橫目穰穰何崢嶸。天生天殺豈天怒，忍使朝朝餵猛虎。關東驛路多丘荒，行人最忌稅人場。張彥雄特制殘暴，見之叱起如叱羊。鳴弦霹靂越幽阻，往往依林猶抵拒。草際旋看委錦茵，腰間不更抽白羽。老饕已斃衆雛恐，童稚揶揄皆自勇。忠良效順勢亦然，一劒猜狂敢輕動。有文有武方爲國，不是英雄伏不得。試徵張彥作將軍，幾箇將軍願策勳。
下邽感舊 韋莊
昔爲童稚不知愁，竹馬閑乘遶縣遊。曾爲看花偷出郭，也因逃學暫登樓。招他邑客來還醉，儳得先生去始休。今日故人何處問，夕陽衰草盡荒丘。
塗次逢李氏兄弟感舊 韋莊
御溝四面朱門宅，記得當時好弟兄。曉傍柳陰騎竹馬，夜隈燈影弄先生。巡街趂蝶衣裳破，上屋探雛手脚輕。今日相逢俱老大，憂家憂國盡公卿。
龍潭 韋莊
激石懸流雪滿灣，九龍潛處野雲閑。欲行甘雨四天下，且隱澄潭一頃間。浪引浮槎依北岸，波分晚日見東山。垂髯儻遇穆王駕，閬苑周流應未還。
句 韋莊
印將金鏁鏁，簾用玉鉤鉤。不隨妖豔開，獨媚玄冥節。豈是爲窮常見隔，只應嫌酒不相過。
擬塞外征行 王貞白
寇騎滿雞田，都護欲臨邊。青泥方絕漠，懷劍始辭燕。旌旗挂龍虎，壯士募鷹鸇。長城威十萬，高嶺奮三千。行行向馬邑，去去指祁連。鼓聲遙赤塞，兵氣遠衝天。對陣雲初上，臨城月始懸。風驚烽易滅，沙暗馬難前。恩重恆思報，勞心屢損年。微功一可立，身輕不自憐。
蘆葦 王貞白
高士想江湖，湖閑庭植蘆。清風時有至，綠竹興何殊。嫩喜日光薄，疎憂雨點麤。驚蛙跳得過，鬬雀裊如無。未織巴籬護，幾擡邛竹扶。惹煙輕弱柳，蘸水漱清蒲。溉灌情偏重，琴樽賞不孤。穿花思釣叟，吹葉少羌雛。寒色暮天映，秋聲遠籟俱。郎吟應有趣，瀟灑十餘株。
妾薄命 王貞白
薄命頭欲白，頻年嫁不成。秦娥未十五，昨夜事公卿。豈有機杼力，空傳歌舞名。妾專脩婦德，媒氏却相輕。
長門怨二首 一 王貞白
寂寞故宮春，殘燈曉尚存。從來非妾過，偶爾失君恩。花落傷容鬢，鶯啼驚夢魂。翠華如可待，應免老長門。
長門怨二首 二 王貞白
葉落長門靜，苔生永巷幽。相思對明月，獨坐向空樓。鑾駕迷終轉，蛾眉老自愁。昭陽歌舞伴，此夕未知秋。
有所思 王貞白
芙蓉出水時，偶爾便分離。自此無因見，長教挂所思。殘春不入夢，芳信欲傳誰。寂寞秋堂下，空吟小謝詩。
御溝水 王貞白
一帶御溝水，綠槐相蔭清。此中涵帝澤，無處濯塵纓。鳥道來雖險，龍池到自平。朝宗本心切，願向急流傾。
少年行二首 一 王貞白
遊讌不知厭，杜陵狂少年。花時輕暖酒，春服薄裝綿。戲馬上林苑，鬬雞寒食天。魯儒甘被笑，對策鬢皤然。
少年行二首 二 王貞白
弱冠投邊急，驅兵夜渡河。追奔鐵馬走，殺虜寶刀訛。威靜黑山路，氣含清海波。常聞爲突騎，天子賜長戈。
塞上曲 王貞白
歲歲但防虜，西征早晚休。匈奴不繫頸，漢將但封侯。夕照低烽火，寒笳咽戍樓。燕然山上字，男子見須羞。
洛陽道 王貞白
喧喧洛陽路，奔走爭先步。唯恐著鞭遲，誰能更迴顧。覆車雖在前，潤屋何曾懼。賢哉只二疏，東門掛冠去。
從軍行 王貞白
從軍朔方久，未省用干戈。秪以恩信及，自然戎虜和。邊聲動白草，燒色入枯河。每度因看獵，令人勇氣多。
古悔從軍行 王貞白
憶昔仗孤劍，十年從武威。論兵親玉帳，逐虜過金微。隴水秋先凍，關雲寒不飛。辛懃功業在，麟閣志猶違。
入塞 王貞白
玉殿論兵事，君王詔出征。新除羽林將，曾破月支兵。慣歷塞垣險，能分部落情。從今一戰勝，不使虜塵生。
遊僊 王貞白
我家三島上，洞戶眺波濤。醉背雲屏臥，誰知海日高。露香紅玉樹，風綻碧蟠桃。悔與仙子別，思歸夢釣鼇。
歌 王貞白
誰唱關西曲，寂寞夜景深。一聲長在耳，萬恨重經心。調古清風起，曲終涼月沉。却應筵上客，未必是知音。
經故洛城 王貞白
卜世何久遠，由來仰聖明。山河徒自壯，周召不長生。幾主任姦諂，諸侯各戰爭。但餘崩壘在，今古共傷情。
金陵 王貞白
六代江山在，繁華古帝都。亂來城不守，戰後地多蕪。寒日隨潮落，歸帆與鳥孤。興亡多少事，回首一長吁。
金陵懷古 王貞白
恃險不種德，興亡歎數窮。石城幾換主，天塹謾連空。御路疊民塚，臺基聚牧童。折碑猶有字，多記晉英雄。
廬山 王貞白
嶽立鎮南楚，雄名天下聞。五峰高閡日，九疊翠連雲。夏谷雪猶在，陰巖晝不分。唯應嵩與華，清峻得爲羣。
終南山 王貞白
終朝異五岳，列翠滿長安。地去搜揚近，人謀隱遁難。水穿諸苑過，雪照一城寒。爲問紅塵裏，誰同駐馬看。
寄鄭谷 王貞白
五百首新詩，緘封寄去時。秪憑夫子鑒，不要俗人知。火鼠重收布，冰蠶乍吐絲。直須天上手，裁作領巾披。
題嚴陵釣臺 王貞白
山色四時碧，溪聲七里清。嚴陵愛此景，下視漢公卿。垂釣月初上，放歌風正輕。應憐渭濱叟，匡國正論兵。
曉泊漢陽渡 王貞白
落月臨古渡，武昌城未開。殘燈明市井，曉色辨樓臺。雲自蒼梧去，水從嶓冢來。芳洲號鸚鵡，用記禰生才。
隨計 王貞白
徒步隨計吏，辛勤鬢易凋。歸期無定日，鄉思羨迴潮。冒雨投前驛，侵星過斷橋。何堪穆陵路，霜葉更瀟瀟。
白牡丹 王貞白
穀雨洗纖素，裁爲白牡丹。異香開玉合，輕粉泥銀盤。曉貯露華濕，宵傾月魄寒。家人淡粧罷，無語倚朱欄。
述松 王貞白
遠谷呈材幹，何由入棟粱。歲寒虛勝竹，功績不如桑。秋露落松子，春深裛嫩黃。雖蒙匠者顧，樵採日難防。
送馬明府歸山 王貞白
辭秩入匡廬，重脩靖節居。免遭黑綬束，不與白雲疎。送吏各獻酒，羣兒自擔書。到時看瀑布，爲我謝清虛。
秋日旅懷寄右省鄭拾遺 王貞白
永夕愁不寐，草蟲喧客庭。半窗分曉月，當枕落殘星。鬢髮遊梁白，家山近越青。知音在諫省，苦調有誰聽。
憶張處士 王貞白
天台張處士，詩句造玄微。古藥知音少，名言與俗違。山風入松徑，海月上巖扉。畢世唯高臥，無人說是非。
雲居長老 王貞白
巘路躡雲上，來參出世僧。松高半巖雪，竹覆一溪冰。不說有爲法，非傳無盡燈。了然方寸內，應秪見南能。
洗竹 王貞白
道院竹繁教畧洗，鳴琴酌酒看扶疎。不圖結實來雙鳳，且要長竿釣巨魚。錦籜裁冠添散逸，玉芽脩饌稱清虛。有時記得三天事，自向琅玕節下書。
庾樓曉望 王貞白
獨凭朱檻亦凌晨，山色初明水色新。竹霧曉籠銜嶺月，蘋風暖送過江春。子城陰處猶殘雪，衙鼓聲前未有塵。三百年來庾樓上，曾經多少望鄉人。
送芮尊師 王貞白
石上菖蒲節節靈，先生服食得長生。早知避世憂身老，近日登山覺步輕。黃鶴待傳蓬島信，丹書應換蘂宮名。他年控鯉昇天去，廬岳逋民願從行。
折楊柳三首 一 王貞白
枝枝交影鎖長門，嫩色曾沾雨露恩。鳳輦不來春欲盡，空留鶯語到黃昏。
折楊柳三首 二 王貞白
水殿年年占早芳，柔條風裏御爐香。如今萬乘多巡狩，輦路無陰綠草長。
折楊柳三首 三 王貞白
嫩葉初齊不耐寒，風和時拂玉欄干。征人去日曾攀折，泣雨傷春翠黛殘。
遠聞本郡行春到舊山二首 一 王貞白
一身從宦留京邑，五馬遙聞到舊山。已領煙霞光野徑，深慙老幼候柴關。
遠聞本郡行春到舊山二首 二 王貞白
清風借響松筠外，畫隼停暉水石間。定掩溪名在圖傳，共知軒蓋此登攀。
宿新安村步 王貞白
淅淅寒流漲淺沙，月明空渚徧蘆花。離人偶宿孤邨下，永夜聞砧一兩家。
僊巖二首 一 王貞白
白煙晝起丹竈，紅葉秋書篆文。二十四巖天上，一雞啼破晴雲。
僊巖二首 二 王貞白
風呼山鬼服役，月照衡薇結花。江暖客尋瑤草，洞深人嚥丹霞。
九日長安作 王貞白
無酒泛金菊，登高但憶秋。歸心隨旅雁，萬里在滄洲。殘照明天闕，孤砧隔御溝。誰能思落帽，兩鬢已添愁。
釣臺 王貞白
異代有巢許，方知嚴子情。舊交雖建國，高臥不求榮。溪鳥寒來浴，汀蘭暖重生。何顏吟過此，辛苦得浮名。
寄天台葉尊師 王貞白
師住天台久，長聞過石橋。晴峯見滄海，深洞徹丹霄。採藥霞衣濕，煎芝古鼎焦。念予無俗骨，頻與鶴書招。
御試後進詩 王貞白
三時賜食天廚近，再宿偷吟禁漏清。二十五家齊拔宅，人間已寫上昇名。
春日詠梅花 王貞白
靚妝纔罷粉痕新，迨曉風迴散玉塵。若遣有情應悵望，已兼殘雪又兼春。
句 王貞白
太陽雖不照，梁棟每重陰。白髮未逢媒，對景且裴回。別酒莫辭今夜醉，故人知我幾時來。改貫永留鄉黨額，減租重感郡侯恩。
登單于臺 張蠙
邊兵春盡迴，獨上單于臺。白日地中出，黃河天外來。沙翻痕似浪，風急響疑雷。欲向陰關度，陰關曉不開。
和崔監丞春遊鄭僕射東園 張蠙
春興隨花盡，東園自養閒。不離三畝地，似入萬重山。白鳥穿蘿去，清泉抵石遠。豈同秦代客，無位隱商山。
盆池 張蠙
圓內陶化功，外絕衆流通。選處離松影，穿時減藥叢。別疑天在地，長對月當空。每使登門客，煙波入夢中。
野泉 張蠙
遠出白雲中，長年聽不同。清聲縈亂石，寒色入長空。挂壁聊成雨，穿林別起風。溫泉非爾數，源發在深空。
送成州牧 張蠙
清時爲塞郡，自古有儒流。素望知難愜，新恩且用酬。犬牙連蜀國，兵額貫秦州。秪作三年別，誰能聽邑留。
貽曹郎中 張蠙
所作高前古，封章自曲臺。細看明主意，終用出人才。省印尋僧鎖，書樓領鶴開。南山有舊友，時向白雲來。
送友人赴涇州幕 張蠙
杏園沈飲散，榮別就佳招。日月相期盡，山川獨去遙。府樓明蜀雪，關磧轉胡鵰。縱有煙塵動，應隨上策銷。
逢漳州崔使君北歸 張蠙
在郡多殊稱，無人不望回。離城攜客去，度嶺擔猿來。障寫經冬蘂，瓶緘落暑梅。長安有歸宅，歸見鎖青苔。
雲朔逢山友 張蠙
會面却生疑，居然似夢歸。塞深行客少，家遠識人稀。戰馬分旗牧，驚禽曳箭飛。將軍雖異禮，難便脫麻衣。
邊遊別友人 張蠙
欲別不止淚，當杯難強歌。家貧隨日長，身病涉寒多。雨雪迷燕路，田園隔楚波。良時未自致，歸去欲如何。
贈別山友 張蠙
從容無限意，不獨爲離羣。年長驚黃葉，時清厭白雲。舊山迴馬見，寒瀑別家聞。相與存吾道，窮通各自分。
途次績溪先寄陳明府 張蠙
入境風煙好，幽人不易傳。新居多是客，舊隱半成仙。山斷雲衝騎，溪長柳拂船。何當許過縣，聞有篋中篇。
送友人歸武陵 張蠙
聞近桃源住，無村不是花。戍旗招海客，廟鼓集江鴉。別島垂橙實，閑田長荻[芽]。遊秦未得意，看即更離家。
哭建州李員外 張蠙
詩名不易出，名出又何爲。捷到重科早，官終一郡卑。素風無後嗣，遺跡有生祠。自罷羊公市，溪猿哭舊時。
弔孟浩然 張蠙
每每樵家說，孤墳亦夜吟。若重生此世，應更苦前心。名與襄陽遠，詩同漢水深。親栽鹿門樹，猶蓋石牀陰。
次韻和友人冬月書齋 張蠙
四季多花木，窮冬亦不凋。薄冰行處斷，殘火睡來消。象版簽書帙，蠻藤絡酒[瓢]。公卿有知己，時得一相招。
宿山驛 張蠙
驛在千峰裏，寒宵獨此身。古墳時見火，荒壁悄無隣。月白翻驚鳥，雲閑欲就人。秪應明日鬢，更與老相親。
題紫閣院 張蠙
上方人海外，苔徑上千層。洞壑有靈藥，房廊無老僧。古巖雕素像，喬木挂寒燈。每到思修隱，將回苦不能。
白菊 張蠙
秋天木葉乾，猶有白花殘。舉世稀栽得，豪家却畫看。片苔相應綠，諸卉獨宜寒。幾度攜佳客，登高欲折難。
叢葦 張蠙
叢叢寒水邊，曾折打魚船。忽與亭臺近，翻嫌島嶼偏。花明無月夜，聲急正秋天。遙憶巴陵渡，殘陽一望煙。
新竹 張蠙
新鞭暗入庭，初長兩三莖。不是他山少，無如此地生。垂梢叢上出，柔葉籜間成。何用高唐峽，風枝埽月明。
送人歸南中 張蠙
有家誰不別，經亂獨難尋。遠路波濤惡，窮荒雨霧深。燒驚山象出，雷觸海鼇沉。爲問南遷客，何人在瘴林。
塞下曲 張蠙
邊事多更變，天心亦爲憂。胡兵來作寇，漢將也封侯。夜燒衝星赤，寒塵翳日愁。無門展微畧，空上望西樓。
邊將二首 一 張蠙
歷戰燕然北，功高劒有威。聞名外國懼，輕命故人稀。角怨星芒動，塵愁日色微。從爲漢都護，未得脫征衣。
邊將二首 二 張蠙
按劒立城樓，西看極海頭。承家爲上將，開地得邊州。磧迥兵難伏，天寒馬易收。胡風一度獵，吹裂錦貂裘。
經荒驛 張蠙
古驛成幽境，雲蘿隔四隣。夜燈移宿鳥，秋雨禁行人。廢巷荆叢合，荒庭虎迹新。昔年經此地，終日是紅塵。
贈棲白大師 張蠙
剃髮得時名，僧應別應星。偶題皆有詔，閑論便成經。埽葉寒燒鼎，融冰曉注瓶。長因內齋出，多客叩禪扃。
贈可倫上人 張蠙
師教本於空，流來不自東。修從多劫後，行出衆人中。衲冷湖山雨，幡輕海甸風。遊吳累夏講，還與虎溪同。
寄法乾寺令諲太師 張蠙
師居中禁寺，外請已無緣。望幸唯修偈，承恩不亂禪。院多喧種藥，池有化生蓮。何日龍宮裏，相尋借法船。
寄太白禪師 張蠙
何年萬仞頂，獨有坐禪僧。客上應無路，人傳或見燈。齋廚唯有橡，講石任生藤。遙想東林社，如師誰復能。
遇道者 張蠙
數里白雲裏，身輕無履蹤。故尋多不見，偶到即相逢。古井生雲水，高壇出異松。聊看杏花酌，便似換顏容。
贈道者 張蠙
得道疑人識，都城獨閉關。頭從白後黑，心向鬧中閑。飢渴唯調氣，兒孫亦駐顏。始知仙者隱，殊不在深山。
雨 張蠙
半夜西亭雨，離人獨啓關。桑麻荒舊國，雷電照前山。細滴高槐底，繁聲疊漏間。唯應孤鏡裏，明月長愁顏。
長安春望 張蠙
明時不敢臥煙霞，又見秦城換物華。殘雪未銷雙鳳闕，新春已發五侯家。甘貧祗擬長緘酒，忍病猶期強採花。故國別來桑柘盡，十年兵踐海西艖。
過黃牛峽 張蠙
黃牛來勢瀉巴川，疊日孤舟逐峽前。雷電夜驚猿落樹，波濤愁恐客離船。盤渦逆入嵌空地，斷壁高分繚繞天。多少人經過此去，一生魂夢怕潺湲。
逢道者 張蠙
縱意出山無遠近，還如孤鶴在空虛。昔年親種樹皆老，此世相逢人自疎。野葉細苞深洞藥，巖蘿閒束古仙書。秪尋隱跡歸何處，方說煙霞不定居。
邊情 張蠙
窮荒始得靜天驕，又說天兵擬渡遼。聖主尚嫌蕃界近，將軍莫恨漢庭遙。草枯朔野春難發，冰結河源夏半銷。惆悵臨戎皆効國，豈無人似霍嫖姚。
贈李司徒 張蠙
承家拓定隴關西，勳貴名應上將齊。金庫夜開龍甲冷，玉堂秋閉鳳笙低。歡筵每恕嬌娥醉，閑櫪猶驚戰馬嘶。長怪魯儒頭枉白，不親弓劒覓丹梯。
送盧尚書赴靈武 張蠙
西北正傳烽候急，靈州共喜信臣居。從軍盡是清才去，屬郡無非大將除。新地進圖移漢界，古城遺碣見蕃書。山川不異江湖景，賓館常聞食有魚。
投翰林張侍郎 張蠙
舉家貧拾海邊樵，來認仙宗在碧霄。丹穴雖無凡羽翼，靈椿還向細枝條。九衢馬識他門少，十載身辭故國遙。願與吾君作霖雨，且應平地活枯苗。
投翰林蕭侍郎 張蠙
九仞牆邊絕路岐，野才非合自求知。靈湫豈要魚棲浪，仙桂那容鳥寄枝。纖草不銷春氣力，微塵還助岳形儀。從來爲學投文鏡，文鏡如今更有誰。
宴駙馬宅 張蠙
牙香禁樂鎮相攜，日日君恩降紫泥。紅藥院深人半醉，綠楊門掩馬頻嘶。座中古物多仙意，壁上新詩有御題。別向庭蕪寘吟石，不教宮妓踏成蹊。
邊將 張蠙
上馬乘秋欲建勳，飛弧夜闕出師頻。若無紫塞煙塵事，誰識青樓歌舞人。戰骨沙中金鏃在，賀筵花畔玉蟬新。由來邊卒皆如此，只是君門合殺身。
贈水軍都將 張蠙
平生爲有安邦術，便別秋曹最上階。戰艦却容儒客臥，公廳唯伴野僧齋。裁書榭迥冰膠筆，養藥堂深蘚惹鞋。直待門前見幢節，始應高愜聖君懷。
贈九江太守 張蠙
江頭蹔駐木蘭船，漁父來誇太守賢。二邑旋添新戶口，四營漸廢舊戈鋋。笙歌不似經荒後，禮樂猶如未戰前。昨日西亭從游騎，信旗風裏說詩篇。
贈信安太守 張蠙
三衢正對福星時，喜得君侯玅撫綏。甲士散教耕壠畝，書生閑許從旌旗。條章最是貧家喜，禾黍仍防別郡饑。昨日中官說天意，即飛丹詔立新碑。
贈江都鄭明府 張蠙
他人豈是稱才術，才術須觀力有餘。兵亂幾年臨劇邑，公清終日似閑居。牀頭怪石神仙畫，篋裏華牋將相書。更欲棲蹤近彭澤，香爐峰下結茅廬。
贈南昌宰 張蠙
假邑邀真邑命分，明庭元有至公存。每鋤奸弊同荆棘，唯撫孤惸似子孫。折獄不曾偏下筆，靈襟長是大開門。新銜便合兼朱紱，應待蒼生更舉論。
贈丘衙推 張蠙
仙都高處掩柴扉，人世聞名見者稀。詩逸不拘凡對屬，易窮皆達聖玄微。偶攜童穉離青嶂，便被君侯換白衣。任醉賓筵莫深隱，綺羅絲竹勝漁磯。
獻所知 張蠙
跡熟荀家見弟兄，九霄同與指前程。吹噓漸覺馨香出，夢寐長疑羽翼生。住僻驊騮皆識路，來頻鸚鵡亦知名。登龍不敢懷他願，祗望爲霖致太平。
投所知 張蠙
十五年看帝里春，一枝頭白未酬身。自聞離亂開公道，漸數孤平少屈人。劣馬再尋商嶺路，扁舟重寄越溪濱。省郎門似龍門峻，應借風雷變涸鱗。
南康夜宴東溪留別郡守陸郎中 張蠙
飄然野客才無取，多謝君侯獨見知。竹葉樽前教駐樂，桃花紙上待君詩。香迷蛺蝶投紅燭，舞拂蒹葭倚翠帷。明發別愁何處去，片帆天際酒醒時。
言懷 張蠙
十載聲沈覺自非，賤身元合衣荷衣。豈能得路陪先達，却擬還家望少微。戰馬到秋長淚落，傷禽無夜不魂飛。平生祗學穿楊箭，更向何門是見機。
喜友人日南迴 張蠙
南遊曾去海南涯，此去遊人不易歸。白日霧昏張夜燭，窮冬氣暖著春衣。溪荒毒鳥隨船啅，洞黑冤蛇出樹飛。重入帝城何[寂]寞，共迴遷客半輕肥。
下第述懷 張蠙
十載長安跡未安，杏花還是看人看。名從近事方知險，詩到窮玄更覺難。世薄不慚雲路晚，家貧唯怯草堂寒。如何直道爲身累，坐月眠霜思枉乾。
華陽道者 張蠙
華陽洞裏持真經，心嫌來客風塵腥。惟餐白石過白日，擬騎青竹上青冥。翔螭豈作漢武駕，神娥徒降燕昭庭。長生不必論貴賤，却是幽人骨主靈。
夏日題老將林亭 張蠙
百戰功成翻愛靜，侯門漸欲似仙家。牆頭雨細垂纖草，水面風回聚落花。井放轆轤閑侵酒，籠開鸚鵡報煎茶。幾人圖在凌煙閣，曾不交鋒向塞沙。
觀江南牡丹 張蠙
北地花開南地風，寄根還與客心同。羣芳盡怯千般態，幾醉能消一番紅。舉世秪將華勝實，真禪元喻色爲空。近年明主思王道，不許新栽滿六宮。
錢塘夜宴留別郡守 張蠙
四方騷動一州安，夜列罇罍伴客懽。觱栗調高山閣迥，蝦蟆更促海聲寒。屏間佩響藏歌妓，幕外刀光立從官。沈醉不愁歸棹遠，晚風吹上子陵灘。
送薛郎中赴江州 張蠙
幾州聞出刺，謠美有江民。正面傳天旨，懸心禱岳神。尺書先假路，紅斾旋燒塵。郡顯山川別，衙開將吏新。散招僧坐暑，閑載客行春。聽事棊忘着，探題酒亂巡。好編高隱傳，多貌上昇真。近日居清近，求人在此人。
送南海僧遊蜀 張蠙
真修絕故鄉，一衲度暄涼。此世能先覺，他生豈再忘。定中船過海，臘後路沿湘。野迥鴉隨笠，山深虎背囊。瀑流垂石室，蘿蔓蓋銅梁。却後何年會，西方有上房。
和友人許裳題宣平里古藤 張蠙
欲結千年茂，生來便近松。迸根通井潤，交葉覆庭穠。歷代頻更主，盤空漸變龍。晝風圓影亂，宵雨細聲重。蓋密勝丹桂，層危類遠峰。嫩條懸野鼠，枯節呌秋蛩。翠老霜難蝕，皴多蘚乍封。幾家遙共翫，何寺不堪容。客對忘離榻，僧看誤過鐘。頃因陪預作，終夕遶枝筇。
青塚 張蠙
傾國可能勝效國，無勞冥寞更思回。太真雖是承恩死，祗作飛塵向馬嵬。
贈鄭司業 張蠙
晚學更求來世達，正懷非與百邪侵。古人名在今人口，不合于名不苦心。
上所知 張蠙
初向衆中留姓氏，敢期言下致時名。而今馬亦知人意，每到門前不肯行。
抒懷 張蠙
幾出東堂謝不才，便甘閒望故山迴。翻思未是離家久，更有人從外國來。
自諷 張蠙
鹿鳴筵上強稱賢，一送離家十四年。同隱海山燒藥伴，不求丹桂却登仙。
傷賈島 張蠙
生爲明代苦吟身，死作長江一逐臣。可是當時少知己，不知知己是何人。
再游西山贈許尊師 張蠙
別後已聞師得道，不期猶在此山頭。昔時霜鬢今如漆，疑是年光却倒流。
宮詞 張蠙
日透珠簾見冕旒，六宮爭逐百花毬。迴看不覺君王去，已聽笙歌在遠樓。
經范蠡舊居 張蠙
一變姓名離百越，越城猶在范家無。他人不見扁舟意，却笑輕生泛五湖。
題嘉陵驛 張蠙
嘉陵路惡石和泥，行到長亭日已西。獨倚闌干正惆悵，海棠花裏鷓鴣啼。
華山孤松 張蠙
石罅引根非土力，冒寒猶助岳蓮光。綠槐生在膏腴地，何得無心拒雪霜。
弔萬人塚 張蠙
兵罷淮邊客路通，亂鴉來去噪寒空。可憐白骨攢孤塚，盡爲將軍覓戰功。
送友尉蜀中 張蠙
故友漢中尉，請爲西蜀吟。人家多種橘，風土愛彈琴。水向昆明闊，山通大夏深。理閑無別事，時寄一登臨。
長安寓懷 張蠙
九衢秋雨掩閑扉，不似干名似息機。貧病却慙牆上土，年來猶自換新衣。
費徵君舊居 張蠙
浮世拋身外，棲蹤入九華。遺篇補樂府，舊籍隸仙家。池靜龜昇樹，庭荒鶴隱花。古來天子命，還少到煙霞。
題莒潭安閩院 翁承贊
祧宗營祀舍，幽異勝珠林。名士穿雲訪，飛禽傍竹吟。牕含孤岫影，牧臥斷霞陰。景福滋閩壤，芳名亙古今。
華下霽後曉眺 翁承贊
結茅幽寂近禪林，霽景煙光著柳陰。千嶂華山雲外秀，萬重鄉思望中深。老嫌白髮還偷鑷，貧對春風亦強吟。花畔水邊人不會，騰騰閑步一披襟。
喜弟承檢登科 翁承贊
兩篇佳句敵瓊瑰，憐我三清道路開。荆璞獻多還得售，桂堂恩在敢輕回。花繁不怕尋香客，榜到應傾賀喜杯。知爾苦心功業就，早攜長策出山來。
蒙閩王改賜鄉里 翁承贊
鄉名文秀里光賢，別向鈞台造化權。閥閱便因今日貴，德音兼與後人傳。自從受賜身無力，向未酬恩骨肯鐫。歸闕路遙心更切，不嫌扶病倚旌旃。
訪建陽馬驛僧亞齊 翁承贊
蕭蕭風雨建陽溪，溪畔維舟訪亞齊。一軸新詩劒潭北，十年舊識華山西。吟魂惜向江村老，空性元知世路迷。應笑乘軺青瑣客，此時無暇聽猿啼。
題景祥院 翁承贊
一溪拖碧遶崔嵬，瓶鉢偏宜向此隈。農罷樹陰黃犢臥，齋時山下白衣來。松多往日門人種，路是前朝釋子開。三卷貝多金粟語，可能心煉得成灰。
寄舍弟承裕員外 翁承贊
江花岸草晚萋萋，公子王孫思合迷。無主園林饒採伐，忘情鷗鳥恣高低。長江月上魚翻鬣，荒圃人稀獺印蹄。何事斜陽再回首，休愁離別峴山西。
文明殿受冊封閩王 翁承贊
龍墀班聽漏聲長，竹帛昭勳撲御香。鳴佩洞庭辭帝主，登車故里冊閩王。一千年改江山瑞，十萬軍蒙雨露光。吟寄短篇追往事，留文功業不尋常。
御命歸鄉蒙賜錦衣 翁承贊
九重宣旨下丹墀，面對天顏賜錦衣。中使擎來三殿曉，寶箱開處五雲飛。德音耳聆君恩重，金印腰懸已力微。更待臨軒陳鼓吹，星軺便指故鄉歸。
奉使封閩王歸京洛 翁承贊
泥緘紫誥御恩光，信馬嘶風出洛陽。此去願言歸梓里，預憑魂夢展維桑。客程回首瞻文陛，驛路乘軺憶故鄉。指日還家堪自重，恩榮晝錦賀封王。
奉使封王次宜春驛 翁承贊
微宦淹留鬢已斑，此心長憶舊林泉。不因列土封千乘，爭得銜恩拜二天。雲斷自宜鄉樹出，月高猶伴客心懸。夜來夢到南臺上，徧看江山勝往年。
甲子歲銜命到家至榕城冊封次日閩王降旌旗於新豐市堤餞別 翁承贊
登庸樓上方停樂，新市堤邊又舉杯。正是離情傷遠別，忽聞台旨許重來。此時暫與交親好，今日還將簡冊回。爭得長房猶在世，縮教地近釣魚臺。
寄示兒孫 翁承贊
力學燒丹二十年，辛勤方得遇真仙。便隨羽客歸三島，旋聽霓裳適九天。得路自能酬造化，立身何必戀林泉。予家藥鼎分明在，好把仙方次第傳。
天祐元年以右拾遺使冊閩王而作 翁承贊
蓬萊宮闕曉光勻，紅案舁麻降紫宸。鸞奏八音諧律呂，鳳銜五色顯絲綸。蕭何相印鈞衡重，韓信齋壇雨露新。得侍丹墀官異寵，此身何幸沐恩頻。
漢上登舟憶閩 翁承贊
漢臯亭畔起西風，半挂征帆立向東。久客自憐歸路近，筭程不怕酒觴空。參差雁陣天初碧，零落漁家蓼欲紅。一片歸心隨去櫂，願言指日拜文翁。
對雨述懷示弟承檢 翁承贊
淋淋霎霎結秋霖，欲使秦城歎陸沈。曉勢遮回朝客馬，夜聲滴破旅人心。青苔重疊封顏巷，白髮蕭疎引越吟。不有惠連同此景，江南歸思幾般深。
題壺山 翁承贊
井邑斜連北，蓬瀛直倚東。秋高巖溜白，日上海波紅。
題故居 翁承贊
一爲鵝子二連花，三望青湖四石斜。惟有嶺湖居第五，山前却是宰臣家。
題槐 翁承贊
雨中妝點望中黃，句引蟬聲送夕陽。憶昔當年隨計吏，馬蹄終日爲君忙。
擢進士 翁承贊
霓旌引上大羅天，別領新銜意自憐。蝴蝶流鶯莫先去，滿城春色屬羣仙。
擢探花使三首 一 翁承贊
洪崖差遣探花來，檢點芳叢飲數杯。深紫濃香三百朵，明朝爲我一時開。
擢探花使三首 二 翁承贊
九重煙暖折槐芽，自是升平好物華。今日始知春氣味，長安虛過四年花。
擢探花使三首 三 翁承贊
探花時節日偏長，恬淡春風稱意忙。每到黃昏醉歸去，紵衣惹得牡丹香。
書齋謾興二首 一 翁承贊
池塘四五尺深水，籬落兩三般樣花。過客不須頻問姓，讀書聲裏是吾家。
書齋謾興二首 二 翁承贊
官事歸來衣雪埋，兒童燈火小茅齋。人家不必論貧富，惟有讀書聲最佳。
辭閩王歸朝寄倪先輩 翁承贊
時人莫訝再還鄉，簡冊分明劒佩光。駟馬高車太常樂，登庸門下憶賢良。
曉望 翁承贊
清霜散漫似輕嵐，玉闕參差萬象涵。獨上秦臺最高處，舊山依約在東南。
萬壽寺牡丹 翁承贊
爛熳香風引貴遊，高僧移步亦遲留。可憐殿角長松色，不得王孫一舉頭。
松 翁承贊
倚澗臨溪自屈蟠，雪花銷盡蘚花乾。幽枝好折爲談柄，入手方知有歲寒。
柳 一 翁承贊
斜拂中橋遠映樓，翠光駘蕩曉煙收。洛陽才子多情思，橫把金鞭約馬頭。
柳 二 翁承贊
高出營門遠出墻，朱闌門閉綠成行。將軍宴罷東風急，閑襯旌旗簇畫堂。
柳 三 翁承贊
彭澤先生酒滿船，五株栽向九江邊。長條細葉無窮盡，管領春風不計年。
柳 四 翁承贊
煬帝東遊意緒多，宮娃眉翠兩相和。一聲水調春風暮，千里交陰鎖汴河。
柳 五 翁承贊
纏繞春情卒未休，秦娥蕭史兩相求。玉句闌內朱簾卷，瑟瑟絲籠十二樓。
句 翁承贊
煙蘿況逼神仙窟，丹竈還應許獨尋。
送僧歸北巖寺 黃滔
北巖泉石清，本自高僧住。新松五十年，藤蘿成古樹。題詩昔佳士，清風二林喻。上智失扣關，多被浮名誤。蓮扃壓月澗，空美黃金布。江翻島嶼沈，木落樓臺露。伊余東還際，每起煙霞慕。旋爲儉府招，未得窮野步。西軒白雲閣，師辭洞庭寓。越城今送歸，心到焚香處。
長安書事 黃滔
終不離青山，誰道雲無心。卻是白雲士，有時出中林。昨日擎紫泥，明日要黃金。炎夏羣木死，北海驚波深。伏蒲無一言，草疏賀德音。
秋夕貧居 黃滔
聽歌桂席闌，下馬槐煙裏。豪門腐粱肉，窮巷思糠秕。孤燈照獨吟，半壁秋花死。遲明亦如晦，雞唱徒爲爾。
喜翁文堯員外病起 黃滔
衛玠羊車懸，長卿駟馬姿。天嫌太端正，神乃減風儀。飲冰俾消渴，斷穀皆清羸。越僧誇艾炷，秦女隔花枝。自能論苦器，不假求良醫。驚殺漳濱鬼，錯與劉生隨。昨日已如虎，今朝謁荀池。揚鞭入王門，四面人熙熙。青桂任霜霰，尺璧無瑕疵。迴塵却惆悵，歸闕難遲遲。
寄鄭縣李侍御 黃滔
古縣新煙火，東西入客詩。靜長如假日，貧更甚閑時。僧借松蘿住，人將雨雪期。三年一官罷，嶽石看成碑。
上李補闕 黃滔
十洲非暫別，龍尾肯慵登。諫草封山藥，朝衣施衲僧。月留江客待，句歷釣船徵。終恐林棲去，飡霞葉上昇。
送李山人往湘中 黃滔
漢渚往湘川，乘流入遠天。新秋無岸水，明月有琴船。露坐應通曉，萍居恐隔年。嶽峰千萬仞，知上嘯猿巔。
敷水盧校書 黃滔
九霄無詔下，何事近清塵。宅帶松蘿僻，日唯猿鳥親。吟高僊掌月，期有洞庭人。莫問煙霞句，懸知見嶽神。
寄漢上友人 黃滔
襄漢多清景，東遊已不能。蒹葭照流水，風雨撲孤燈。獻賦聞新鴈，思山見去僧。知君北來日，惆悵亦難勝。
送陳明府歸衡陽 黃滔
鶵鶴兼留下，單車出柳煙。三年兩殊考，一日數離筵。久別湖波綠，相思嶽月圓。翠蘿曾隱處，定恐卻求仙。
入關旅次言懷 黃滔
寸心唯自切，上國與誰期。月晦時風雨，秋深日別離。便休終未肯，已苦不能疑。獨媿商山路，千年四皓祠。
題東林寺元祐上人院 黃滔
廬阜東林寺，良遊耻未曾。半生隨計吏，一日對禪僧。泉遠攜茶看，峰高結伴登。迷津出門是，子細問三乘。
送陳樵下第東歸 黃滔
青山烹茗石，滄海寄家船。雖得重吟歷，終難任意眠。碪疎連寺柳，風爽徹城泉。送目紅蕉外，來期已杳然。
寄陳磻隱居 黃滔
道經前輩許，名拔後時喧。虛左中興榜，無先北海尊。新文漢氏史，別墅謝公村。須到三徵處，堂堂謁帝閽。
寄林寬 黃滔
相知四十年，故國與長安。俱喜今辰在，休論往歲難。海鳴秋日黑，山直夏風寒。終始前儒道，昇沈盡一般。
送友人邊遊 黃滔
銜杯國門外，分手見殘陽。何日還南越，今朝往北荒。砂城經雨壞，虜騎入秋狂。親詠關山月，歸吟鬢的霜。
下第出京 黃滔
還失禮官求，花時出雍州。一生爲遠客，幾處未曾遊。故疾江南雨，單衣薊北秋。茫茫數年事，今日淚俱流。
遊東林寺 黃滔
平生愛山水，下馬虎溪時。已到終嫌晚，重遊預作期。寺寒三伏雨，松偃數朝枝。翻譯如曾見，白蓮開舊池。
贈懷光上人 黃滔
謝城還擁入，師以接人勞。過午休齋慣，離經吐論高。頂寒拳素髮，珠銳走紅絛。終憶泉山寺，聽猨看海濤。
憶廬山舊遊 黃滔
前年入廬嶽，數宿在靈溪。殘燭松堂掩，孤峰月狖啼。平生爲客老，勝境失雲棲。縱有重遊日，煙霞會恐迷。
別友人 黃滔
莫恨東牆下，頻傷命不通。苦心如有感，他日自推公。雨夜扁舟發，花時別酒空。越山煙翠在，終媿臥雲翁。
陳侍御新居 黃滔
幕客開新第，詞人遍有詩。山憐九仙近，石買太湖奇。樹勢想高日，地形誇得時。自然成避俗，休與白雲期。
寄從兄璞 黃滔
縱徴終不起，相與避煙塵。待到中興日，同看上國春。新詩說人盡，舊宅落花頻。移覓深山住，啼猿作四鄰。
寄李校書遊簡寂觀 黃滔
古觀雲溪上，孤懷永夜中。梧桐四更雨，山水一庭風。詩得如何句，仙遊最勝宮。卻愁逢羽客，相與入煙空。
送友人遊邊 黃滔
虜酒不能濃，縱傾愁亦重。關河初落日，霜雪下窮冬。野燒枯蓬旋，沙風匹馬衝。薊門無易過，千里斷人蹤。
下第 黃滔
昨夜孤燈下，闌干泣數行。辭家從早歲，落第在初場。青草湖田改，單車客路忙。何人立功業，新命到封王。
過商山 黃滔
燕鴈一來後，人人盡到關。如何衝臘雪，獨自過商山。羸馬高坡下，哀猿絕壁間。此心無處說，鬢向少年斑。
旅懷 黃滔
蕭颯聞風葉，驚時不自堪。宦名中夜切，人事長年諳。古畫僧留與，新知客遇談。鄉心隨去鴈，一一到江南。
冬暮山舍喜標上人見訪 黃滔
寂寞三冬杪，深居業盡拋。逕松開雪後，砌竹忽僧敲。茗汲冰銷溜，鑪燒鵲去巢。共談慵僻意，微日下林梢。
關中言懷 黃滔
三秦五嶺意，不得不依然。跡寓枯槐曲，業蕪芳草川。花當落第眼，雨暗出城天。層閣浮雲外，何人動管絃。
題友人山居 黃滔
到君棲跡所，竹逕與衡門。亦在乾坤內，獨無塵俗喧。新泉浮石蘚，崩壁露松根。更說尋僧處，孤峰上嘯猿。
贈明州霍員外 黃滔
惠化如施雨，鄰州亦可依。正衙無吏近，高會覺人稀。海日旗邊出，沙禽角外歸。四明多隱客，閑約到巖扉。
題友人山齋 黃滔
疎竹漏斜暉，庭間陰復遺。句成苔石茗，吟弄雪窗碁。沙草泉經澀，林齋客集遲。西風虛見逼，未擬問京師。
題鄭山人居 黃滔
履迹遍莓苔，幽枝間藥裁。枯杉[擎]雪朵，破牖觸風開。泉自孤峰落，人從諸洞來。終期宿清夜，斟茗說天台。
遊山 黃滔
洞門穿瀑布，塵世豈能通。曾有遊山客，來逢採藥翁。異花尋復失，幽逕躡還窮。擬作經宵計，風雷立滿空。
題王侍御宅內亭子 黃滔
俗間塵外境，郭內宅中亭。或有人家創，還無蓮幕馨。石曾湖岸見，琴誤嶽樓聽。來客頻頻說，終須作畫屏。
題道成上人院 黃滔
花宮城郭內，師住亦清涼。何必天台寺，幽蟬瀑布房。簟舒湘竹滑，茗煮蜀芽香。更看道高處，居侯題翠梁。
貧居冬杪 黃滔
數塞未求通，吾非學養蒙。窮居歲杪雨，孤坐夜深風。年長慙昭代，才微辱至公。還愁把春酒，雙淚汚杯中。
貽張蠙 黃滔
夢思非一日，攜手却淒涼。詩見江南雹，遊經塞北霜。驅車先五漏，把菊後重陽。惆悵天邊桂，誰教歲歲香。
晚春關中 黃滔
忍歷通莊出，東風舞酒旗。百花無看處，三月到殘時。遊塞聞兵起，還吳值歲饑。定唯荒寺裏，坐與噪蟬期。
河梁 黃滔
五原人走馬，昨夜到京師。繡戶新夫婦，河梁生別離。隴花開不豔，羌笛靜猶悲。惆悵良哉輔，鏗鏘立鳳池。
逢友人 黃滔
彼此若飄蓬，二年何所從。帝都秋未入，江館夜相逢。瘴嶺行衝夏，邊沙住隔冬。旅愁論未盡，古寺扣晨鍾。
寄湘中鄭明府 黃滔
縣與白雲連，滄洲況縣前。嶽僧同夜坐，江月看秋圓。琴拂莎庭石，茶擔乳洞泉。莫耽雲水興，疲俗待君痊。
寄少常盧同年 黃滔
官拜少常休，青緺換鹿裘。狂歌離樂府，醉夢到瀛洲。古器巖耕得，神方客謎留。清溪莫沈釣，王者或畋遊。
傷翁外甥 黃滔
江頭去時路，歸客幾紛紛。獨在異鄉歿，若爲慈母聞。青春成大夜，新雨壞孤墳。應作芝蘭出，泉臺月桂分。
送林寬下第東歸 黃滔
爲君惆悵惜離京，年少無人有屈名。積雪未開移發日，鳴蟬初急說來程。楚天去路過飛鴈，灞岸歸塵觸鎖城。又得新詩幾章別，煙村竹逕海濤聲。
商山贈隱者 黃滔
誰不相逢話息機，九重城裏自依依。蓬萊水淺有人說，商洛山高無客歸。數隻珍禽寒月在，千株古木熱時稀。西窓昨夜鳴蛩盡，知夢芝翁起扣扉。
送二友遊湘中 黃滔
千里楚江新雨晴，同征肯恨迹如萍。孤舟泊處聯詩句，八月中旬宿洞庭。爲客早悲煙草綠，移家晚失嶽峯青。今來無計相從去，歸日汀洲乞畫屏。
塞下 黃滔
匹馬蕭蕭去不前，平蕪千里見窮邊。關山色死秋深日，鼓角聲沈霜重天。荒骨或銜殘鐵露，驚風時掠暮沙旋。隴頭冤氣無歸處，化作陰雲飛杳然。
下第東歸留辭刑部鄭郎中諴 黃滔
去違知己住違親，欲發羸蹄進退頻。萬里家山歸養志，數年門館受恩身。鶯聲歷歷秦城曉，柳色依依灞水春。明日藍田關外路，連天風雨一行人。
寄懷南北故人 黃滔
秋風昨夜落芙蕖，一片離心到外區。南海浪高書墮水，北州城破客降胡。玉窗挑鳳佳人老，綺陌啼鶯碧樹枯。嶺上青風隴頭月，時通魂夢出來無。
關中言懷 黃滔
事事朝朝委一尊，自知無復解趨奔。試期交後猶爲客，公道開時敢說冤。窮巷住來經積雨，故山歸去見荒村。舉頭盡到斷腸處，何必秋風江上猿。
閨怨 黃滔
寸心杳與馬蹄隨，如蛻形容在錦帷。江上月明船發後，花間日暮信迴時。五陵夜作酬恩計，四塞秋爲破虜期。待到乘軺入門處，淚珠流盡玉顏衰。
旅懷 黃滔
未喫金丹看十洲，乃將身世作仇讎。羈遊數地值兵亂，宿在孤城聞雨秋。東越雲山卻思隱，西秦霜霰苦頻留。他人折盡月中桂，惆悵當年江上鷗。
別友人 黃滔
已喜相逢又怨嗟，十年飄泊在京華。大朝多事還停舉，故國經荒未有家。鳥帶夕陽投遠樹，人衝臘雪往邊沙。夢魂空繫瀟湘岸，煙水茫茫蘆葦花。
寄羅浮山道者二首 一 黃滔
天際雙山壓海濆，天漫絕頂海漫根。時聞雷雨驚樵客，長有龍蛇護洞門。泉石暮含朱槿書，煙霞冬閉木綿溫。林間學道如容我，今便辭他寵辱喧。
寄羅浮山道者二首 二 黃滔
有人曾見洞中仙，纔到人間便越年。金鼎藥成龍入海，玉函書發鶴歸天。樓開石脉千尋直，山拆鼇鱗一半膻。誰到月明朝禮處，翠巖深鎖荔枝煙。
喜侯舍人蜀中新命三首 一 黃滔
八都詞客漫喧然，誰解飛揚誥誓間。五色綵毫裁鳳詔，九重天子豁龍顏。巴山月在趨朝去，錦水煙生入閤還。謀及中興多少事，莫愁明月不收關。
喜侯舍人蜀中新命三首 二 黃滔
却搜文學起吾唐，暫失都城亦未妨。錦里幸爲丹鳳闕，幕賓徴出紫微郎。來時走馬隨中使，到日援毫定外方。若以掌言看諫獵，相如從此病輝光。
喜侯舍人蜀中新命三首 三 黃滔
賈誼纔承宣室召，左思唯預秘書流。賦家達者無過此，翰苑今朝是獨遊。立被御爐煙氣逼，吟經棧閣雨聲秋。內人未識江淹筆，竟問當時不早求。
經安州感故鄭郎中二首 一 黃滔
雲夢江頭見故城，人間四十載垂名。馬蹄踐處東風急，雞舌銷時北闕驚。嶽客出來尋古劍，野猨相聚呌孤塋。騰身飛上鳳凰閣，惆悵終乖吾黨情。
經安州感故鄭郎中二首 二 黃滔
錦帳先生作牧州，干戈缺後見荒丘。兼無姓賈兒童在，空有還珠煙水流。江句行人吟刻石，月腸是處象登樓。旅魂頻此歸來否，千載雲山屬一遊。
出京別崔學士 黃滔
一從門館遍投文，旋忝恩知驟出羣。不道鶴雞殊羽翼，許依龍虎借風雲。命奇未便乘東律，言重終期雪北軍。欲逐飄蓬向岐路，數宵垂淚戀清芬。
鴈 黃滔
楚岸花晴塞柳衰，年年南北去來期。江城日暮見飛處，旅館月明聞過時。萬里風霜休更恨，滿川煙草且須疑。洞庭雲水瀟湘雨，好把寒更一一知。
寄越從事林嵩侍御 黃滔
子虛詞賦動君王，誰不期君入對敭。莫戀兔園留看雪，已乘驄馬合凌霜。路歸天上行方別，道在人間久便香。應念都城舊吟客，十年蹤跡委滄浪。
長安書事 黃滔
一年年課數千言，口祝心祠挈出門。孤進難時誰肯薦，主司通處不須論。頻秋入自邊城雪，昨日聽來嶺樹猨。若有水田過十畝，早應歸去狄江村。
旅懷寄友人 黃滔
重疊愁腸只自知，苦於吞蘖亂於絲。一船風雨分襟處，千里煙波迴首時。故國田園經戰後，窮荒日月逼秋期。鳴蟬似會悠揚意，陌上聲聲怨柳衰。
寄蔣先輩 黃滔
夫差宮苑悉蒼苔，攜客朝遊夜未回。塚上題詩蘇小見，江頭酹酒伍員來。秋風急處煙花落，明月中時水寺開。千載三吳有高跡，虎丘山翠益崔嵬。
旅懷 黃滔
雪貌潛凋雪髮生，故園魂斷弟兼兄。十年除夜在孤館，萬里一身求大名。空有新詩高華嶽，已無丹懇出秦城。侯門莫問曾遊處，槐柳影中肝膽傾。
放榜日 黃滔
吾唐取士最堪誇，仙榜標名出曙霞。白馬嘶風三十轡，朱門秉燭一千家。郄詵聯臂昇天路，宣聖飛章奏日華。歲歲人人來不得，曲江煙水杏園花。
二月二日宴中貽同年封先輩渭 黃滔
帝堯城裏日銜杯，每倚嵇康到玉頹。桂苑五更聽榜後，蓬山二月看花開。垂名入甲成龍去，列姓如丁作鶴來。同戴大恩何處報，永言交道契陳雷。
新野道中 黃滔
野堂如雪草如茵，光武城邊一水濱。越客歸遙春有雨，杜鵑啼苦夜無人。東堂歲去銜杯嬾，南浦期來落淚頻。莫道還家不惆悵，蘇秦羈旅長卿貧。
酬俞鈞 黃滔
鄉書一忝薦延恩，二紀三朝泣省門。雖忝立名經聖鑒，敢期興詠疊嘉言。莫論蟾月無梯接，大底龍津有浪翻。今日朝廷推草澤，佇君承詔出雲根。
寄同年崔學士 黃滔
半因同醉杏花園，塵忝鴻鑪與鑄顏。已脫素衣酬素髮，敢持青桂愛青山。雖知珠樹懸天上，終賴銀河接世間。畢使海涯能拔宅，三秦二十四畿寰。
御試二首 一 黃滔
已表隋珠各自攜，更從瓊殿立丹梯。九華燈作三條燭，萬乘君懸四首題。靈鳳敢期翻雪羽，洞簫應或諷金閨。明朝莫惜場場醉，青桂新香有紫泥。
御試二首 二 黃滔
六曹三省列簪裾，丹詔宣來試士初。不是玉皇疑羽客，要教金榜帶天書。詞臣假寐題黃絹，宮女敲銅奏子虛。御目四篇酬九百，敢從燈下畧躊躇。
寄陳侍御 黃滔
千年二相未全誇，猶闕閩城賀降麻。何必錦衣須太守，別無蓮幕勝王家。醴泉湧處休論水，黃菊開時獨是花。九級燕金滿尊酒，卻愁隨詔謁承華。
酬徐正字夤 黃滔
已免蹉跎負歲華，敢辭霜鬢雪呈花。名從兩榜考昇第，官自三台追起家。疋馬有期歸輦轂，故山無計戀桑麻。莫言蓬閣從容久，披處終知金在砂。
辭相府 黃滔
從漢至唐分五州，誰爲將相作諸侯。閩江似鏡正堪戀，秦客如蓬難久留。匹馬忍辭藩屏去，小才寧副廟堂求。今朝拜別幡幢下，雙淚如珠滴不休。
寄羅郎中隱 黃滔
休向中興雪至冤，錢塘江上看濤翻。三徵不起時賢議，九轉終成道者言。綠酒千杯腸已爛，新詩數首骨猶存。瑤蟾若使知人事，仙桂應遭蠹卻根。
江行遇王侍御 黃滔
數年分散秦吳隔，暫泊官船浦柳中。新草軍書名更重，久辭山逕業應空。渡頭潮落將行客，天際風高未宿鴻。此日相逢魂合斷，賴君身事漸飛沖。
客舍秋晚夜懷故山 黃滔
寥寥深巷客中居，況值窮秋百事疎。孤枕憶山千里外，破窗聞雨五更初。經年荒草侵幽逕，幾樹西風鎖弊廬。長繫寸心歸未得，起挑殘燭獨躊躇。
絳州鄭尚書 黃滔
旌旗日日展東風，雲稼連山雪刃空。剖竹已知垂鳳食，摘珠何必到龍宮。諫垣虛位期飛步，翰苑含毫待紀公。誰謂唐城諸父老，今時得見蜀文翁。
喜陳先輩及第 黃滔
今年春已到京華，天與吾曹雪怨嗟。甲乙中時公道復，朝廷看處主司誇。飛離海浪從燒尾，嚥卻金丹定易牙。不是駕前偏落羽，錦城爭得杏園花。
延福里居和林寬何紹餘醻寄 黃滔
長說愁吟逆旅中，一庭深雪一窗風。眼前道路無心覓，象外煙霞有句通。幾度相留侵鼓散，頻聞會宿著僧同。高情未以干時廢，屬和因知興不窮。
贈宿松楊明府 黃滔
溪上家家禮樂新，始知爲政異常倫。若非似水清無底，爭得如冰凜拂人。月狖聲和琴調咽，煙村景接柳條春。宦遊兼得逍遙趣，休憶三吳舊釣津。
送僧 黃滔
纔年七歲便從師，猶說辭家學佛遲。新斸松蘿還不住，愛尋雲水擬何之。孤溪雪滿維舟夜，疊嶂猿啼過寺時。鳥道瀧湫悉行後，豈將翻譯負心期。
贈鄭明府 黃滔
庭羅衙吏眼看山，真恐風流是謫仙。垂柳五株春婭姹，鳴琴一弄水潺湲。援毫斷獄登殊考，駐樂題詩得出聯。莫起陶潛折腰歎，才高位下始稱賢。
江州夜宴獻陳員外 黃滔
多少歡娛簇眼前，潯陽江上夜開筵。數枝紅蠟啼香淚，兩面青娥拆瑞蓮。清管徹時斟玉醑，碧籌回處擲金船。因知往歲樓中月，占得風流是偶然。
湘中贈張逸人 黃滔
羽衣零落帽欹斜，不自孤峰即海沙。曾爲蜀山成寓跡，又因湘水擬營家。鳴琴坐見燕鴻沒，曳履吟忘野逕賒。更愛扁舟宿寒夜，獨聽風雨過蘆花。
寓題 黃滔
紛紛墨勅除官日，處處紅旗打賊時。竿底得璜猶未用，夢中吞鳥擬何爲。損生莫若攀丹桂，免俗無過詠紫芝。兩岸蘆花一江水，依前且把釣魚絲。
題陳山人居 黃滔
猶自莓苔馬跡重，石嵌泉冷嬾移峰。空垂鳳食簷前竹，漫拔龍形澗底松。隔岸青山秋見寺，半牀明月夜聞鐘。誰能惆悵磻溪事，今古悠悠不再逢。
宿李少府園林 黃滔
一壺濁酒百家詩，住此園林守選期。深院月涼留客夜，古杉風細似泉時。嘗頻異茗塵心淨，議罷名山竹影移。明日綠苔渾掃後，石庭吟坐復容誰。
送人明經及第東歸 黃滔
十問九通離義牀，今時登第信非常。亦從南院看新榜，旋束春關歸故鄉。水到吳門方見海，樹侵閩嶺漸無霜。知君已塞平生願，日與交親醉幾場。
斷酒 黃滔
未老先爲百病仍，醉杯無計接賓朋。免遭拽盞郎君謔，還被簪花錄事憎。絲管合時思索馬，池塘晴後獨留僧。何因澆得離腸爛，南浦東門恨不勝。
南海幕和段先輩送韋侍御赴闕 黃滔
樹色川光入暮秋，使車西發不勝愁。璧連標格驚分散，雪課篇章互唱酬。魏闕別當飛羽翼，燕臺獨且占風流。滿園歌管涼宵月，此後相思幾上樓。
寄南海黃尚書 黃滔
五羊城下駐行車，此事如今八載餘。燕頷已知飛食肉，龍門猶自退爲魚。紅樓入夜笙歌合，白社驚秋草木疎。西望清光寄消息，萬重煙水一封書。
送人往蘇州覲其兄 黃滔
闔閭城外越江頭，兩地煙濤一葉舟。到日荆枝應便茂，別時珠淚不須流。迎歡酒醒山當枕，詠古詩成月在樓。明日尊前若相問，爲言今訪赤松遊。
遊東林寺 黃滔
長生猶自重無生，言讓仙祠佛寺成。碑折誰忘康樂制，山靈表得遠公名。松形入漢藤蘿短，僧語離經耳目清。莫怪遲遲不歸去，童年已夢遶林行。
贈旌德呂明府 黃滔
渥洼步數太阿姿，爭遣王侯不奉知。花作城池入官處，錦隨刀尺少年時。兩衙斷獄兼留客，三考論功合樹碑。須信隔簾看刺史，錦章朱紱已葳蕤。
賀清源僕射新命 黃滔
雖言嵩嶽秀崔嵬，少降連枝命世才。南史兩榮唯百揆，東閩雙拜有三台。二天在頂家家詠，丹鳳銜書歲歲來。虛說古賢龍虎盛，誰攀荆樹上金臺。
浙幕李端公泛建溪 黃滔
越城吳國結良姻，交發芙蓉幕內賓。自顧幽沈槐省跡，得陪清顯諫垣臣。分題曉並蘭舟遠，對坐宵聽月狖頻。更愛延平津上過，一雙神劍是龍鱗。
貽宋評事 黃滔
河陽城裏謝城中，入曳長裾出佩銅。燕國金臺無別客，陶家柳下有清風。數蹤篆隸書新得，一竈屯蒙火細紅。時說三吳欲歸處，綠波洲渚紫蒲藂。
催妝 黃滔
北府迎塵南郡來，莫將芳意更遲回。雖言天上光陰別，且被人間更漏催。煙樹逈垂連蔕杏，綵童交捧合歡杯。吹簫不是神仙曲，爭引秦娥下鳳臺。
寓題 黃滔
每憶家山即涕零，定須歸老舊雲扃。銀河水到人間濁，丹桂枝垂月裏馨。霜雪不飛無翠竹，鯨鯢猶在有青萍。三千九萬平生事，却恨南華說北溟。
傷蔣校書德山 黃滔
誰到雙溪溪岸傍，與招魂魄上蒼蒼。世間無樹勝青桂，隴上有花唯白楊。秦苑火然新賦在，越城山秀故居荒。如何萬古雕龍手，獨是相如識漢皇。
寄楊贊圖學士 黃滔
東堂第一領春風，時怪關西小驥慵。華表柱頭還有鶴，華歆名下別無龍。君恩鳳閣含毫數，詩景珠宮列肆供。今日江南駐舟處，莫言歸計爲雲峰。
酬楊學士 黃滔
神仙簿上愧非夫，詔作疑丹兩入爐。詩裏幾曾吟芍藥，花中方得見菖蒲。陽春唱後應無曲，明月圓來別是珠。莫下蓬山不迴首，東風猶待重摶扶。
寄同年李侍郎龜正 黃滔
石門南面淚浪浪，自此東西失帝鄉。崑璞要疑方卓絕，大鵬須息始開張。已歸天上趨雙闕，忽喜人間捧八行。莫道秋霜不滋物，菊花還借後時黃。
鍾陵故人 黃滔
滕王閣下昔相逢，此地今難訪所從。唯愛金籠貯鸚鵡，誰論鐵柱鎖蛟龍。荆榛翠是錢神染，河嶽期須國士鍾。一筯鱸魚千古美，後人終少繼前蹤。
故山 黃滔
支頤默省舊林泉，石徑茅堂到目前。衰碧鳴蛩莎有露，濃陰歇鹿竹無煙。水從井底通滄海，山在窗中倚遠天。何事蒼髯不歸去，燕昭臺上一年年。
塞上 黃滔
塞門關外日光微，角怨單于鴈駐飛。衝水路從冰解斷，踰城人到月明歸。燕山臘雪銷金甲，秦苑秋風脆錦衣。欲弔昭君倍惆悵，漢家甥舅竟相違。
烏石村 黃滔
往日江村今物華，一迴登覽一悲嗟。故人歿後城頭月，新鳥啼來壠上花。賣劍錢銷知絕俗，聞蟬詩苦即思家。謝公古郡青山在，三尺孤墳撲海沙。
寄同年盧員外 黃滔
聽盡鸎聲出雍州，秦吳煙月十經秋。龍門在地從人上，郎省連天須鶴遊。休戀一臺惟妙絕，已經三字入精求。當年甲乙皆華顯，應念槐宮今雪頭。
寄同年封舍人渭 黃滔
唐城接軫赴秦川，憂合懽離驟十年。龍頷摘珠同泳海，鳳銜輝翰別升天。八行真跡雖收拾，四戶高扃奈隔懸。能使丘門終始雪，莫教華髮獨潸然。
遇羅員外衮 黃滔
灞陵橋外駐征轅，此一分飛十六年。豸角戴時垂素髮，雞香含處隔青天。綺園難貯林棲意，班馬須持筆削權。可忘自初相識地，秋風明月客鄜延。
送翁員外承贊 黃滔
誰言吾黨命多奇，榮美如君歷數稀。衣錦還鄉翻是客，迴車謁帝卻爲歸。鳳旋北闕虛丹穴，星復南宮逼紫微。已分十旬無急詔，天涯相送只沾衣。
奉和翁文堯十九員外中謝日蒙恩賜金紫之什 黃滔
面蒙君賜自龍墀，誰是還鄉一襲衣。三品易懸鱗鬣赫，八絲展起綵章飛。敻爲勝事垂千古，題作新詩啓七微。嚴助買臣精魄在，定應羞著昔年歸。
翁文堯員外捧金紫還鄉之命雅發篇章將原交情遠爲嘉貺洎燕鴻陸犬楚水荆山又吐瓊瑤逮之幽鄙雖湧泉思觸逸興皆虛而強韻押難非才頗媿輙茲酬和以質獎私 黃滔
摶將盛事更無餘，還向橋邊看舊書。東越獨推生竹箭，北溟喜足貯鯤魚。兩迴誰解歸華表，午夜兼能薦子虛。須把頭冠彈盡日，憐君不與故人疎。
奉和翁文堯員外經過七林書堂見寄之什 黃滔
朱旗引入昔茆堂，半日從容盡日忙。駟馬寶車行錫禮，金章紫綬帶天香。山從南國添煙翠，龍起東溟認夜光。定恐故園留不住，竹風松韻漫淒鏘。
奉酬翁文堯員外駐南臺見寄之什 黃滔
人指南臺山與川，大驚喜氣異當年。花迎金冊非時拆，月對瓊杯此夜圓。我愛藏冰從夏結，君憐修竹到冬鮮。殷勤更抱鳴琴撫，爲憶秦兒識斷絃。
翁文堯員外擁冊禮之歸一路有詩名晝錦集先將寄示因書五十六字 黃滔
六窠只佩諸侯印，爭比從天擁冊歸。一軸郢人歌處雪，兩重朱氏著來衣。閩山秀已鍾君盡，洛水波應濺我稀。明日陪塵迎駟馬，定淮齋沐看光輝。
奉和翁文堯員外文秀光賢晝錦之什 一 黃滔
鄉名里號一朝新，乃覺台恩重萬鈞。建水閩山無故事，長卿嚴助是前身。清泉引入旁添潤，嘉樹移來別帶春。莫凭欄干剩留駐，內庭虛位待才臣。
奉和翁文堯員外文秀光賢晝錦之什 二 黃滔
雖言閩越繫生賢，誰是還家寵自天。山簡媿兼諸郡命，鄭玄慙秉六經權。鳥行去沒孤烟樹，漁唱還從碧島川。休說遲迴未能去，夜來新夢禁中泉。
奉和翁文堯員外文秀光賢晝錦之什 三 黃滔
君王面賜紫還鄉，金紫中推是甲裳。華構便將垂美號，故山重更發清光。水澄此日蘭宮鏡，樹憶當年栢署霜。珍重朱欄兼翠拱，來來皆自讀書堂。
奉酬翁文堯員外神泉之遊見寄嘉什 黃滔
含雞假豸喜同遊，野外嘶風並紫騮。松竹迴尋青障寺，姓名題向白雲樓。泉源出石清消暑，僧語離經妙破愁。爭奈愛山尤戀闕，古來能有幾人休。
輙吟七言四韻攀寄翁文堯拾遺 黃滔
唐設高科表用文，吾曹誰作諫垣臣。甄山秀氣曠千古，鳳闕華恩鍾二人。起草便論天上事，如君不是世間身。龍頭龍尾前年夢，今日須憐應若神。
寄獻梓橦山侯侍御 黃滔
漢宮行廟略，簪笏落民間。直道三湘水，高情四皓山。賜衣僧脫去，奏表主批還。地得松蘿塢，泉通雨雪灣。東門添故事，南省缺新班。片石秋從露，幽窗夜不關。夢餘蟾隱映，吟次鳥綿蠻。可惜相如作，當時事悉閑。
壬癸歲書情 黃滔
故園招隱客，應便笑無成。謁帝逢移國，投文值用兵。孤松憐鶴在，疎柳惡蟬鳴。匹馬迷歸處，青雲失曩情。江頭寒夜宿，壠上歉年耕。冠蓋新人物，漁樵舊弟兄。易生唯白髮，難立是浮名。惆悵灞橋路，秋風誰入行。
河南府試秋夕聞新鴈 黃滔
湘南飛去日，薊北乍驚秋。呌出隴雲夜，聞爲客子愁。一聲初觸夢，半白已侵頭。旅館移欹枕，江城起倚樓。餘燈依古壁，片月下滄洲。寂聽良宵徹，躊躇感歲流。
省試奉詔漲曲江池 黃滔
地脉寒來淺，恩波住後新。引將諸派水，別貯大都春。幽咽疏通處，清泠迸入辰。漸平連杏岸，旋闊映樓津。沙沒迷行徑，洲寬恣躍鱗。願當舟檝便，一附濟川人。
題宣一僧正院 黃滔
五級凌虛塔，三生落髮師。都僧須有託，孤嶠遂無期。井邑焚香待，君侯減俸資。山衣隨疊破，萊骨逐年羸。茶取寒泉試，松於遠澗移。吾曹來頂手，不合不題詩。
和吳學士對春雪獻韋令公次韻 黃滔
春雪下盈空，翻疑臘未窮。連天寧認月，墮地屢兼風。忽誤邊沙上，應平火嶺中。林間妨走獸，雲際落飛鴻。梁苑還吟客，齊都省創宮。掩扉皆墐北，移律愧居東。書幌飄全濕，茶鐺入旋融。奔川半留滯，疊樹互玲瓏。出戶行瑤砌，開園見粉叢。高才興詠處，真宰荅殊功。
省試一一吹竽 黃滔
齊竽今歷試，真僞不難知。欲使聲聲別，須令箇箇吹。後先無錯雜，能否立參差。次第教單進，宮商乃異宜。凡音皆竄跡，至藝始呈奇。以此論文學，終憑一一窺。
廣州試越臺懷古 黃滔
南越千年事，興懷一旦來。歌鐘非舊俗，煙月有層臺。北望人何在，東流水不回。吹窗風雜瘴，沾檻雨經梅。壯氣曾難揖，空名信可哀。不堪登覽處，花落與花開。
襄州試白雲歸帝鄉 黃滔
杳杳復霏霏，應緣有所依。不言天路遠，終望帝鄉歸。高嶽和霜過，遙關帶月飛。漸憐雙闕近，寧恨衆山違。陣觸銀河亂，光連粉署微。旅人隨計日，自笑比麻衣。
省試內出白鹿宣示百官 黃滔
上瑞何曾乏，毛羣表色難。推於五靈少，宣示百寮觀。形奪場駒潔，光交月兔寒。已馴瑤草別，孤立雪花團。戴豸慙端士，抽毫躍史官。貴臣歌詠日，皆作白麟看。
出關言懷 黃滔
又乞書題出，關西謁列侯。寄家僧許嶽，釣浦雨移洲。賣馬登長陸，沾衣逐勝遊。菜腸終日餒，霜鬢度年秋。詩苦無人愛，言公是世仇。却憐庭際草，中有號忘憂。
壺公山 黃滔
八面峰巒秀，孤高可偶然。數人遊頂上，滄海見東邊。不信無靈洞，相傳有古仙。橘如珠夏在，池象月垂穿。髣髴嘗聞樂，岧嶤半插天。山寒徹三伏，松偃出千年。樵牧時迷所，倉箱歲疊川。嚴祠風雨管，怪木薜蘿纏。青草方中藥，蒼苔石裏錢。瓊津流乳竇，春色駐芝田。烏兔中時近，龍蛇蟄處膻。嘉名光列土，秀氣產羣賢。瀑鎖瑤臺路，溪昇釣浦船。鼇頭擎恐沒，地軸壓應旋。蠲疾寒甘露，藏珍起瑞煙。畫工飛夢寐，詩客寄林泉。掘地多雲母，緣霜欠木綿。井通鰌吐脉，僧隔虎棲禪。危磴千尋拔，奇花四季鮮。鶴歸懸圃少，鳳下碧梧偏。桃易炎涼熟，茶推醉醒煎。邨家蒙棗栗，俗骨爽猨蟬。谷語昇喬鳥，陂開共蔕蓮。落楓丹葉舞，新蕨紫芽拳。翠竹雕羌笛，懸藤煮蜀牋。白雲長掩映，流水別潺湲。作賦前儒闕，沖虛南國先。省郎求牧看，野老葺齋眠。寺立興衰創，碑須一二鐫。清吟思却隱，簪紱奈縈牽。
和王舍人崔補闕題天王寺 黃滔
郭內青山寺，難論此崛奇。白雲生院落，流水下城池。石像雷霆啓，江沙鼎鼐期。嶽僧來坐夏，秦客會題詩。岡轉泉根滑，門升蘚級危。紫微今日句，黃絹昔年碑。歇鶴松低閣，鳴蛩徑出籬。粉垣千堵束，金塔九層支。啼鳥笙簧韻，開花錦繡姿。清齋奔井邑，玄髮剃熊羆。極浦征帆小，平蕪落日遲。風篁清却暑，煙草綠無時。信士三公作，靈蹤四絕推。良遊如不宿，明月擬何之。
投翰長趙侍郎 黃滔
禹門西面逐飄蓬，忽喜仙都得入蹤。賈氏許頻趨季虎，荀家因敢謁頭龍。手扶日月重輪起，數是乾坤正氣鍾。五色筆驅神出沒，八花塼接帝從容。詩酬御製風騷古，論似人情鼎鼐濃。豈有地能先鳳掖，別無山更勝鼇峰。攀鴻日淺魂飛越，爲鯉年深勢噞喁。澤國雨荒三徑草，秦關雪折一枝筇。吹成暖景猶葭律，引上纖蘿在嶽松。願向明朝薦幽滯，免教號泣觸登庸。
鄜畤李相公 黃滔
秦城擇日發征轅，齋戒來投節制尊。分虎名高初命相，攀龍迹下愧登門。夜聽謳詠銷塵夢，曉拜旌幢戰旅魂。華舍未開寧有礙，綵毫雖乏敢無言。生兼文武爲人傑，出應乾坤靜帝閽。計吐六奇誰敢敵，學窮三略不須論。功高馬卸黃金甲，臺逈賓懽白玉樽。九穗嘉禾垂綺陌，四時甘雨帶雕軒。推恩每覺東溟淺，吹律能令北陸暄。青草連沙無血濺，黃榆鏁塞有鶯翻。笙歌合沓春風郭，雞犬連延碧岫邨。遊子不緣貪獻賦，永依棠樹託蓬根。
成名後呈同年 黃滔
業詩攻賦薦鄉書，二紀如鴻歷九衢。待得至公搜草澤，如從平陸到蓬壺。雖慙錦鯉成穿額，忝獲驪龍不寐珠。蒙楚數疑休下泣，師劉大喝已爲盧。人間灰管供紅杏，天上煙花應白榆。一字連鑣巡甲族，千般唱罰賞皇都。名推顏柳題金塔，飲自燕秦索玉姝。退媿單寒終預此，敢將恩嶽怠斯須。
投刑部裴郎中 黃滔
兩牓驅牽別海涔，佗門不合覓知音。瞻恩雖隔雲雷賜，向主終知犬馬心。禮闈後人窺作鏡，廟堂前席待爲霖。已齊日月懸千古，肯誤風塵使陸沉。拜首敢將誠吐血，蛻形唯待諾如金。愁聞南院看期到，恐被東墻舊恨侵。緇化衣空難抵雪，黑銷頭盡不勝簪。數行淚裏依投志，直比滄溟未是深。
題靈峰僧院 黃滔
繫馬松間不忍歸，數巡香茗一枰棋。擬登絕頂留人宿，猶待滄溟月滿時。
司馬長卿 黃滔
一自梁園失意回，無人知有掞天才。漢宮不鏁陳皇后，誰肯量金買賦來。
歸思 黃滔
薊北風煙空漢月，湘南雲水半蠻邊。寒爲旅鴈暖還去，秦越離家可十年。
東林寺貫休上人篆隸題詩 黃滔
師名自越徹秦中，秦越難尋師所從。墨跡兩般詩一首，香爐峰下似相逢。
寓江州李使君 黃滔
使君曾被蟬聲苦，每見詞文即爲愁。況是楚江鴻到後，可堪西望發孤舟。
遊南寓題 黃滔
江山節被雪霜遺，毒草過秋未擬衰。天不當時命鄒衍，亦將寒律入南吹。
和同年趙先輩觀文 黃滔
玉兔輪中方是樹，金鼇頂上別無山。雖然迴首見煙水，事主酬恩難便閑。
出京別同年 黃滔
一枝仙桂已攀援，歸去煙濤浦口邨。雖恨別離還有意，槐花黃日出青門。
木芙蓉三首 一 黃滔
黃鳥啼煙二月朝，若教開即牡丹饒。天嫌青帝恩光盛，留與秋風雪寂寥。
木芙蓉三首 二 黃滔
卻假青腰女剪成，綠羅囊綻綵霞呈。誰憐不及黃花菊，只遇陶潛便得名。
木芙蓉三首 三 黃滔
須到露寒方有態，爲經霜裛稍無香。移根若在秦宮裏，多少佳人泣曉妝。
九日 黃滔
陽數重時陰數殘，露濃風硬欲成寒。莫言黃菊花開晚，獨占樽前一日歡。
夏州道中 黃滔
隴鴈南飛河水流，秦城千里忍回頭。征行渾與求名背，九月中旬往夏州。
靈均 黃滔
莫問靈均昔日遊，江蘺春盡岸楓秋。至今此事何人雪，月照楚山湘水流。
馬嵬 黃滔
錦江晴碧劒鋒奇，合有千年降聖時。天意從來知幸蜀，不關胎禍自蛾眉。
和陳先輩陪陸舍人春日遊曲江 黃滔
劉超遊召郄詵陪，爲憶池亭舊賞來。紅杏花旁見山色，詩成因觸鼓聲回。
花 黃滔
莫道顏色如渥丹，莫道馨香過𦶜蘭。東風吹綻還吹落，明日誰爲今日看。
卷簾 黃滔
綠鬟侍女手纖纖，新捧嫦娥出素蟾。衛玠官高難久立，莫辭雙卷水精簾。
啓帳 黃滔
得人憎定繡芙蓉，愛鏁嫦娥出月蹤。侍女莫嫌擡素手，拔開珠翠待相逢。
去扇 黃滔
城上風生蠟炬寒，錦帷開處露翔鸞。已知秦女昇仙態，休把圓輕隔牡丹。
別後 黃滔
夢裏相逢無後期，煙中解珮杳何之。虧蟾便是陳宮鏡，莫吐清光照別離。
嚴陵釣臺 黃滔
終向煙霞作野夫，一竿竹不換簪裾。直鉤猶逐熊羆起，獨是先生真釣魚。
馬嵬二首 一 黃滔
鐵馬嘶風一渡河，淚珠零便作驚波。鳴泉亦感上皇意，流下隴頭嗚咽多。
馬嵬二首 二 黃滔
龍腦移香鳳輦留，可能千古永悠悠。夜臺若使香魂在，應作煙花出隴頭。
奉和文堯對庭前千葉石榴 黃滔
一朵千英綻曉枝，綵霞堪與別爲期。移根若在芙蓉苑，豈向當年有醒時。
翁文堯以美疹暫滯令公大王益得異禮觀今日寵待之盛輙成一章 黃滔
滋賦諴文侯李盛，終求一襲錦衣難。如何兩度還州里，兼借鄉人更剩觀。
贈友人 黃滔
超達陶子性，留琴不設弦。覓句朝忘食，傾杯夜廢眠。愛月影爲伴，吟風聲自連。聽此鶯飛谷，心懷迷遠川。
八月十五夜 殷文圭
萬里無雲鏡九州，最團圓夜是中秋。滿衣冰彩拂不落，遍地水光凝欲流。華嶽影寒清露掌，海門風急白潮頭。因君照我丹心事，減得愁人一夕愁。
省試夜投獻座主 殷文圭
闢開公道選時英，神鏡高懸鑒百靈。混沌分來融間氣，欃槍滅處炫文星。燭然蘭省三條白，山束龍門萬仞青。聖教中興周禮在，不勞干羽舞明庭。
觀賀皇太子冊命 殷文圭
嗣冊儲皇帝命行，萬方臣妾躍歡聲。鸞旃再立星辰正，雉扇雙開日月明。自有漢元爭翊戴，不勞商皓定欹傾。春宮保傅皆周召，致主何憂不太平。
行朝早春侍師門宴西溪席上作 殷文圭
西溪水色淨於苔，畫鷁橫風絳帳開。弦管旋飄蓬島去，公卿皆是蘂宮來。金鱗擲浪錢翻荇，玉爵黏香雪泛梅。三榜生徒逾七十，豈期龍坂納非才。
賀同年第三人劉先輩鹹辟命 殷文圭
甲門才子鼎科人，拂地藍衫榜下新。脫俗文章笑鸚鵡，凌雲頭角壓麒麟。金壺藉草溪亭晚，玉勒穿花野寺春。多媿受恩同闕里，不嫌師僻與顏貧。
寄廣南劉僕射 殷文圭
戰國從今却尚文，品流才子作將軍。畫船清宴蠻溪雨，粉閣閑吟瘴嶠雲。暴客卸戈歸惠政，史官調筆待儒勳。漢儀一化南人後，牧馬無因更夜聞。
題吳中陸龜蒙山齋 殷文圭
萬卷圖書千戶貴，十洲煙景四時和。花心露洗猩猩血，水面風披瑟瑟羅。莊叟靜眠清夢永，客兒芳意小詩多。天麟不觸人間網，擬把公卿換得麽。
經李翰林墓 殷文圭
詩中日月酒中仙，平地雄飛上九天。身謫蓬萊金籍外，寶裝方丈玉堂前。虎靴醉索將軍脫，鴻筆悲無令子傳。十字遺碑三尺墓，只應吟客弔秋煙。
鸚鵡 殷文圭
丹觜如簧翠羽輕，隨人呼物旋知名。金籠夜黯山西夢，玉枕曉憎簾外聲。才子愛奇吟不足，美人憐爾繡初成。應緣是我邯鄲客，相顧咬咬別有情。
邊將別 殷文圭
地角天涯倍苦辛，十年鉛槧未酬身。朱門泣別同鮫客，紫塞旅游隨鴈臣。漢將出師衝曉雪，胡兒奔馬撲征塵。行行獨止干戈域，毳帳望誰爲主人。
江南秋日 殷文圭
水國由來稱道情，野人經此頓神清。一篷秋雨睡初起，半硯冷雲吟未成。青笠漁兒筒釣沒，蒨衣菱女畫橈輕。冰綃寫上江南景，寄與金鑾馬長卿。
題友人庭竹 殷文圭
叢篁蕭瑟拂清陰，貴地栽成碧玉林。盡待花開添鳳食，可憐風擊狀龍吟。鈿竿離立霜文靜，錦籜飄零粉節深。何事子猷偏寄賞，此君心似古人心。
覽陸龜蒙舊集 殷文圭
先生文價沸三吳，白雪千編酒一壺。吟去星辰筆下動，醉來嵩華眼中無。峭如謝檜虬蟠活，清似緱山鳳路孤。身後獨遺封禪草，何人尋得佐鴻圖。
玉仙道中 殷文圭
蓴鱸方美別吳江，筆陣詩魔兩未降。山勢北蟠龍偃蹇，泉聲東漱玉琤瑽。古陂狐兔穿蠻塚，破寺荆榛擁佛幢。信馬冷吟迷路處，隔溪煙雨吠村厖。
趙侍郎看紅白牡丹因寄楊狀頭贊圖 殷文圭
遲開都爲讓羣芳，貴地栽成對玉堂。紅豔褭煙疑欲語，素華映月只聞香。翦裁偏得東風意，淡薄似矜西子粧。雅稱花中爲首冠，年年長占斷春光。
題胡州太學丘光庭博士幽居 殷文圭
舜軌堯文混九垓，明堂宏構集良材。江邊雲臥如龍穩，天外泥書遣鶴來。五夜藥苗滋沆瀣，四時花影蔭莓苔。草玄門似山中靜，不是公卿到不開。
初秋留別越中幕客 殷文圭
魂夢飄零落葉洲，北轅南柁幾時休。月中青桂漸看老，星畔白榆還報秋。鶴禁有知須強進，稽峰無事莫相留。吳花越柳饒君醉，直待功成始舉頭。
送道者朝見後歸山 殷文圭
暫隨蒲帛謁金鑾，蕭灑風儀傲漢官。天馬難將朱索絆，海鼇寧覺碧濤寬。松壇月作尊前伴，竹篋書爲教外歡。神鼎已乾龍虎伏，一條真氣出雲端。
贈戰將 殷文圭
綠沈槍利雪峰尖，犀甲軍裝稱紫髯。威懾萬人長凜凜，禮延羣客每謙謙。陣前戰馬黃金勒，架上兵書白玉籤。不爲已爲儒弟子，好依門下學韜鈐。
九華賀雨吟 殷文圭
陶公焦思念生靈，變旱爲豐合杳冥。雷劈老松疑虎怒，雨衝陰洞覺龍腥。萬畦香稻蓬葱綠，九朵奇峰撲亞青。吟賀西成饒旅興，散絲飛灑滿長亭。
贈池州張太守 殷文圭
神珠無纇玉無瑕，七葉簪貂漢相家。陣面奔星破犀象，筆頭飛電躍龍蛇。絳幃夜坐窮三史，紅斾春行到九華。只怕池人留不住，別遷征鎮擁高牙。
中秋自宛陵寄池陽太守 殷文圭
出山三見月如眉，蝶夢終宵遶戟枝。旅客思歸鴻去日，賢侯行化子來時。郡樓遐想劉琨嘯，相閤方窺謝傅棊。按部況聞秋稼熟，馬前迎拜羨幷兒。
次韻九華杜先輩重陽寄投宛陵丞相 殷文圭
日下飛聲徹不毛，酒醒時得廣離騷。先生鬢爲吟詩白，上相心因治國勞。千乘信迴魚榼重，九華秋逈鳳巢高。強酬小謝重陽句，沙恨無金盡日淘。
寄賀杜荀鶴及第 殷文圭
一戰平疇五字勞，晝歸鄉去錦爲袍。大鵬出海翎猶濕，駿馬辭天氣正豪。九子舊山增秀絕，二南新格變風騷。由來稽古符公道，平地丹梯甲乙高。
春草碧色 殷文圭
細草含愁碧，芊綿南浦濱。萋萋如恨別，苒苒共傷春。疎雨煙華潤，斜陽細彩勻。花黏繁鬬錦，人藉軟勝茵。淺映宮池水，輕遮輦路塵。杜回如可結，誓作報恩身。
和友人送衡尚書赴池陽副車 殷文圭
淮王上將例分憂，玉帳參承半列侯。次第選材如創廈，別離排宴向藏舟。鵾鵬變化知難測，龍蠖升沈各有由。躞蹀行牽金鋄重，嬋娟立唱翠娥愁。築頭勳業諧三陣，滿腹詩書究九流。金海珠韜乘月讀，肉芝牙茗撥雲收。赤鱗斾卷鷗汀晚，青雀船橫雁陣秋。十字細波澄鏡面，九華殘雪露峰頭。醉沈北海千尊酒，吟上南荆百尺樓。況是昭明食魚郡，不妨閑擲釣璜鉤。
句 殷文圭
龍舒太守人中傑，風韻堂中心似月。衆口聲光誇漢將，築頭勳業佐淮王。
釣臺 徐夤
金門誰奉詔，碧岸獨垂鉤。舊友秪樵叟，新交惟野鷗。嘉名懸日月，深谷化陵丘。便可招巢父，長川好飲牛。
旅次寓題 徐夤
胡爲名利役，來往老關河。白髮隨梳少，青山入夢多。途窮憐抱疾，世亂恥登科。却起漁舟念，春風釣綠波。
贈嚴司直 徐夤
承家居闕下，避世出關東。有酒劉伶醉，無兒伯道窮。新詩吟閣賞，舊業釣臺空。雨雪還相訪，心懷與我同。
贈東方道士 徐夤
葫蘆窗畔挂，是物在其間。雪色老人鬢，桃花童子顏。祭星秋卜日，採藥曉登山。舊放長生鹿，時銜瑞草還。
題僧壁 徐夤
香廚流瀑布，獨院鎖孤峯。紺髮青螺長，文茵紫豹重。卵枯皆化燕，蜜老却成蜂。明月留人宿，秋聲夜著松。
和人經隋唐間戰處 徐夤
孤軍前度戰，一敗一成功。卷斾早歸國，臥屍猶臂弓。草間腥半在，沙上血殘紅。傷魄何爲者，五湖垂釣翁。
追和常建嘆王昭君 徐夤
紅顏如朔雪，日爍忽成空。淚盡黃雲雨，塵消白草風。君心爭不悔，恨思竟何窮。願化南飛燕，年年入漢宮。
贈董先生 徐夤
壽歲過於百，時閑到上京。餐松雙鬢嫩，絕粒四支輕。雨雪思中嶽，雲霞夢赤城。
河流 徐夤
洪流盤砥柱，淮濟不同波。莫訝清時少，都緣曲處多。遠能通玉塞，高復接銀河。大禹成門嶮，爲龍始得過。
題南寺 徐夤
久別猨啼寺，流年刦逝波。舊僧歸塔盡，古瓦長松多。壁蘚昏題記，窗螢散薜蘿。平生英壯節，何故旋消磨。
北山秋晚 徐夤
十載衣裘盡，臨寒隱薜蘿。心閑緣事少，身老愛山多。玉露催收菊，金風促翦禾。燕秦正戎馬，林下好婆娑。
昔遊 徐夤
昔遊紅杏苑，今隱刺桐村。歲計懸僧債，科名負國恩。不書胝漸穩，頻鑷鬢無根。惟有經邦事，年年志尚存。
酒胡子 徐夤
紅筵絲竹合，用爾作歡娛。直指寧偏黨，無私絕覬覦。當歌誰擐袖，應節漸輕軀。恰與真相似，氈裘滿頷鬚。
弔崔補闕 徐夤
近來吾道少，慟哭博陵君。直節岩前竹，孤魂嶺上雲。縉紳傳確論，丞相取遺文。廢却中興策，何由免用軍。
弔赤水李先生 徐夤
三年悲過隙，一室類銷冰。妻病入仙觀，子窮隨嶽僧。荒丘寒有雨，古屋夜無燈。往日清猷著，金門幾欲徴。
香鴨 徐夤
不假陶鎔妙，誰教羽翼全。五金池畔質，百和口中煙。觜鈍魚難啄，心空火自燃。御爐如有闕，須進聖君前。
白鴿 徐夤
舉翼凌空碧，依人到大邦。粉翎棲畫閣，雪影拂瓊窗。振鷺堪爲侶，鳴鳩好作雙。狎鷗歸未得，覩爾憶晴江。
銀結條冠子 徐夤
日下徴良匠，宮中贈阿嬌。瑞蓮開二孕，瓊縷織千條。蟬翼輕輕結，花紋細細挑。舞時紅袖舉，纖影透龍綃。
華清宮 徐夤
十二瓊樓鏁翠微，暮霞遺却六銖衣。桐枯丹穴鳳何去，天在鼎湖龍不歸。簾影罷添新翡翠，露華猶濕舊珠璣。君王魂斷驪山路，且向蓬瀛伴貴妃。
再幸華清宮 徐夤
腸斷將軍改葬歸，錦囊香在憶當時。年來却恨相思樹，春至不生連理枝。雪女塚頭瑤草合，貴妃池裏玉蓮衰。霓裳舊曲飛霜殿，夢破魂驚絕後期。